
Forord. 

■ 

Den vigtigste Begivenhed i Grundtvigs lange, 
indholdsrige Liv er den kristelige Vækkelse, som 
han oplevede i Vinteren 1810 — ^11. Hvad der 
ligger forud, er Ungdommens Morgendrøm, men 
hvad der følger efter, er hans mægtige Dagværk, 
hvis Kraft er øst af det Hjerteliv, som kom til 
Gennembrud, »da Alvorstimen slog i Livets Skole«. 

Det tør altsaa være tjenligt, at denne Op- 
vækkelse, som har haft saa vidtrækkende Følger 
for Aandslivet i Norden, fremstilles i et særUgt 
Skrift, som kan blive let tilgængeligt for Læse- 
verdenen, og det saa meget mere, som dette 
Hovedpunkt i Grundtvigs Udviklingshistorie hidtil 
kun er blevet sparsomt oplyst og derfor ogsaa 
er altfor Hdt kendt i vjore Dage. 

Kyndige Læsere vil kunne se, at jeg ved 
Udarbejdelsen af dette lille Særskrift har brugt 
Grundtvigs efterladte Papirer og forøvrigt helt 
igennem har bygget Fremstillingen paa Grundt- 
vigs egne Skrifter fra forskellig Tid. Jeg tror 

ogsaa, at saadanne vil erkende, at mit Arbejde 

indeholder en Del nyt, og at de Slutninger, jeg 
har gjort fra mine Kilder, er nogenlunde forsvar- 
lige. Men jeg har ikke villet overlæsse disse 
Blade med Henvisninger til mit Materiale, fordi 
det har været mit nærmeste Øjemed at yde en 
folkelig Fremstilling af Emnet, som kan læses 
med Udbytte af ethvert oplyst Menneske, som 
føler Trang til at kende Grundtvigs Liv nærmere. 
Især ønsker jeg, at Ungdommen maa faa 
Nytte af min lille Bog, thi der er vistnok mange 
i den yngre Slægt, baade af dem, som for et 
godt Ord kalder sig Grundtvigianere, og af dem, 
der i Blinde fordømmer Grundtvigs Oplysning, 
som kan trænge stærkt til at faa Øjnene op for, 
hvilken Kamp det kostede, inden Evangeliets Lys 
brød frem i dette Hjerte. 

Frederiksborg Højskole, i Juli 1899. 

Holger Begtrup, 

Indledning. 



Grundtvig er født og opvokset i et alvorligt 
kristeligt Hjem. — Hans Fader var en from og 
prøvet gammel Præst af den orthodokse Skole. 
Hans Moder var en varmhjertet, viljestærk Kvinde, 
naaaske een af de ypperste, Danmark har fostret, 
udgaaet fra et troende Hjem og selv den gamle 
Kristendom hjertelig hengiven. »Din dybsindige 
Moder« kalder Faderen hende i et Brev til 
Sønnen. 

Om hende sang Grundtvig mange Aar efter 
hendes Død: 

Min Moder, Kathrine Marie Bang, 
Hvis Hjerte genlød af Guds Engles Sang, 
Hvis Øje var klart, og hvis Tro var stor, 
Som takked for Smuler ved Herrens Bord, 
Hun troende lagde i, Støvet sig ned. 
Af Støvet opstaar hun med Herlighed. 

Vil nogen slynge en Blomst om min Stav, 
Han plante den paa min Moders Grav! 

Det var denne Moders faste Vilje, som hun 
lydelig forkyndte, inden Barnet endnu havde seet 



Dagens Lys, at hendes yngste Søn ligesom sine 
tre ældre Brødre skulde holdes til Bogen for en 
Gang at blive Ordets Tjener. Med Taalraodighed 
og Bøn gav hun ham selv paa Modersmaalet den 
første kristelige og historiske Børnelærdom, og 
hende skyldes det fremfor alle, at den lille Fre- 
derik fik en forunderlig rig Barndomstid, hvis 
dybe og glade Minder blev hans Hjertes gyldne 
Skat, der senere brød straalende frem af Glemselen 
og bar Renter i hans Manddomsgerning som Præst 
og Skjald. 

Lovlig tidligt kom han fra sit Hjem, og i 
mange Aar syntes det barnlige i hans Sind rent 
forsvundet. Selv Barnetroen glemte han. Og 
da han i Aaret 1800 kom til København og blev 
Student, var det, som hans kantede og inde- 
sluttede Væsen kun dækkede over een levende 
Følelse : en brændende Ærgerrighed efter at gøre 
sig navnkundig i Verden. 

Det største i Tiden, Napoleons vantro 
Herskertanke, havde tryllet og forstenet hans 
Sjæls levende Kræfter. Knap nok formaaede 
Tidens anden Stormagt, det tyske Aandsliv, i 
Henrik Steffens' begejstrede Forkyndelse at 
trænge ind gennem den forhærdede Overflade, 
skønt det dog senere viste sig, at der ved Steffens' 
Ord var faldet Frø i hans Sind, som bar Frugt, 
da Frosten gik af Jorden. 

Men da Grundtvig i 1805 kom til Egeløkke 
paa Langeland som Huslærer, begyndte de 



stærke Sjælekampe, der endte med Hjertets Gen- 
nembrud og Barnetroens Sejer. 

Det dybere Livs første Udbrud var hans 
glødende Forelskelse i den smukke Fru Con- 
stance Steensen de Leth. Uanet og over- 
vældende slog denne Lidenskab ud i mægtige 
Flammer, og skønt den unge Kandidat næppe i 
sin ydre Optræden gjorde noget Brud paa Sømme- 
ligheden, følte dog hans Samvittighed, der blev 
alvorlig vakt med det samme, at dette var et 
ydmygende Nederlag, en Skam og en Synd. 

Derfor opstod der nu en voldsom Kamp i 
hans Indre. Hans stærke sædelige Vilje gjorde 
alt for at neddæmpe og tvinge den blussende 
Attraa; men det faldt ofte svært og lykkedes 
aldrig helt. Efter søde ØjebUkke i Lyst og Hen- 
givelse kom der vaagne Nætters dybe Vaande, 
og saa længe han levede i den skønne Kvindes 
farlige Nærhed, gentog det samme Skifte sig saa 
tit og saa trættende, at han tilsidst følte sig syg 
paa Sjæl og Legeme og, maaske med lidt af 
Tidens sentimentale Sværmeri, ventede at dø i 
siii Ungdoms Vaar. — Men Kampen opgav han 
ikke, og omsider lykkedes det ham, om ikke at 
overvinde, saa dog at indestænge sine stærke, 
syndige Følelser. 

Naar man dvæler ved Grundtvigs indre Gæring 
i disse Aar, som har givet sig skønne, vemodige 
Udtryk i hans Digte fra Langelandstiden, kommer 
man uvilkaariig til at spørge: Hvorledes vilde 



8 



hans senere Livsudvikling være blevet, hvis han 
ikke havde kæmpet saa ærUgt imod sin Attraa? 

Det laa i Tidens Tankegang, ligesom det 
dristig udtales af »frie Aander« i vore Dage, at 
Lidenskabens Ret godtgør sig ved dens Kraft. 
Naar den som en vild og mægtig Strøm bruser 
frem fra en Ynglings Hjerte, da adles den i 
Skønhed ved sin naturlige Vælde, medens det 
stygge, usunde og umoralske netop opstaar, hvor 
man vil dæmme for den ved Forbud og gamle 
Fordomme. 

Der er noget fristende ved denne Anskuelse, 
der saa forvovent foregriber Guds Børns herlige 
Frihed og hævder en tilsyneladende paradisisk 
Samklang meUem Drift og Dyd. Den kristne 
Moral synes jo ofte at holde Ungdommen i en 
haabløs Halvhedstilstand, hvori man under stadige 
Nederlag forgæves stræber at faa Herredømme 
over sine Lyster. Og dog gaar Livets og Ud- 
vikUngens Vej kun igennem disse Trængsler. 
Ethvert ærligt Menneske maa kunne se det. 

Hvis Grundtvig i sine unge Aar ikke havde 
kæmpet imod sin brændende Elskov, der saa 
vist ikke manglede Styrkens Adelsmærke, men 
havde fulgt sin Attraa og maaske vundet Fru 
Constance gennem et frit KærUghedsforhold, da 
havde han forstyrret Guds Raad og berøvet sit 
Folk en aandehg Høvding. Da var han vel 
blevet en Digter af den Slags, Danmark har haft 
for mange af, der smykker et løsagtigt Levned 



med Tilløb til den store Drapa, de aldrig faar 
digtet, fordi de har forladt og fornægtet det Livs- 
syn, som alene kan skabe aandelige Storværker, 

At en ærlig Kamp imod Kød og Blod trods 
mange Nederlag dog ikke er værdiløs, ser vi og- 
3aa let af Grundtvigs Udvikling i disse Aar, thi 
under de forpinte Tilstande vaagnede der et rigt 
aandeligt Liv i hans Indre, Sjælerystelsen bragte 
de dybere Lag hos ham i Bevægelse, og Smerten 
skabte Sangbund for Livets Poesi. Hans Hjerte 
begyndte at ane de evige Sandheder og ad 
Synernes Vej at nærme sig Gud. Med Iver greb 
han nu efter de alvorlige tyske Tænkeres Bøger, 
og med stor Begejstring læste han Oehlen- 
schlågers »Poetiske Skrifter« fra 1806, 
som netop nu faldt i hans Hænder. 

Snart blev Spændingen i hans Sind saa stærk, 
at Sjælens Strenge gav lydelig Klang. Hans 
ulykkelige Elskov gjorde ham til Digter. 

Sine poetiske Emner hentede han fra det 
gamle Norden. Dertil var han fra Barndommen 
og Studentertiden historisk forberedt, og derhen 
havde Oehlenschlåger vist ham Vejen med Vau- 
lundurs Saga. Men det stod dog ogsaa i For- 
bindelse med hans indre Oplevelser, at han særlig 
følte sig tiltalt af den oldnordiske Sagnkreds, thi 
her mødte der ham et storladent Billede af den 
Kamp paa Liv og Død mellem Aandens og Kødets 
Magter, som han selv maatte prøve. 

Der er noget rørende ved, at det første Gude- 

sagn, han poetisk genfremstillede, er Fortællingen 
om Fre j , der fattede Elskov til den dejlige Jættemø 
og satte sit gode Sværd til for at mødes med 
hende i Lunden. Grundtvig havde under lignende 
•Kaar staaet Fristelsen imod, men saa stærk har 
hans Længsel været efter Livets Fryd, at han 
dog maatte drømme om den med Frej. 

Det var dog ikke for i Drømmebilleder at 
gentage sit Livs Svagheder, at han nu begravede 
sig i Nordens Oldtid. Nej, det var netop for 
med Magt at rive sig løs fra Virkelighedens far- 
lige Trylleri. Han foretrak ikke Sværmeriet 
blandt Oldtids Kæmper og Skjalde for Nutidens 
blomstrende Liv. Ak, nej! men han turde ikke 
tillade sit Hjerte at aabne sig for Øjeblikkets 
stærke Dragelser, og derfor higede han efter det 
i de svundne Tider, der var stort nok til at fylde 
hans Sjæl og overdøve det inderste Suk efter 
Kærlighed. Derfor vilde han omgærde sit bræn- 
dende Hjerte med Nordens Is, og derfor kom 
der en anstrengt haard Klang i hans Røst, naar 
han sang som de gamle Skjalde. 

Der var Kraft i hans nordiske Digtning, men 
Sproget havde en paataget norsk Toneklang. Det 
var ikke Modersmaalet, Hjertesproget. Hans 
inderste Selv fandt intet gyldigt Udtryk deri. 

Kun nu og da gav det brynjedækte Bryst 
sig Luft i et Suk efter den tabte Barnefred. — 
Naar han en Sommeraften var flygtet bort fra 
den koglende Aande i Herrégaardens Rosenhave 

og havde siddBt længe ensom under de gamle 
Bøge paa Strandbakken med Øjnene -heftede paa 
Havet, der bredte sig under ham, og naar Mid- 
nattens Køling havde svalet hans Sind, da kunde 
han, efter at have vugget Sjælen i ædle Drømme 
paa Tidernes Hav, tilsidst gribes af et sygt Barns 
Længsel efter Hjemmets livsalige Fred hos Fader 
og Moder. 

Solen er gangen til Hvile, 

Stjernerne lyse paa 0. 

Nu vil jeg gaa, jeg vil ile 

Rask over Land, over Sø. 

Hisset fra Østen 

Hører jeg Røsten: 

Faderen kalder sin Søn. 

Hviskende Stemme ' 

Kan jeg fornemme: 

Moderen kalder i Løn. 

Men denne Længsel efter Fred var endnu 
for svag. Hans Higen efter Ærens Lavrbærkrans 
var stærkere og nedstemte Hjertesukket. Derfor 
gik hans Vej fra Langeland ikke til Præste* 
hjemmet men til Hovedstaden. 



Da Grundtvig i Maj Maaned 1808 kom 
til København, hvor han fik Bolig paa Val- 
kendorfs Kollegium, havde han langt fra 
overvundet sin ulykkelige Forelskelse. Endnu 

halvandet Aar senere skrev han til sin kære Ven 
Povel Dons: 

Hvo som har elsket, alene kun veed: 
Døves, ej dæmpes, kan Kærligheds Smerte, 
Lindres, ej læges, kan saarede Hjerte. 

Det afgørende for hans Sjælsudvikling i de 
følgende Aar er, at han fremdeles bærer paa 
dette Hjertesaar, som han prøver at glemme 
under et mere og mere overspændt Arbejde med 
Bøgerne. Kraften, som han lægger i sit Digt om 
Kæmpelivets Undergang i Norden saa vel 
som i sin haarde Straflfetale til den vanartede 
Samtid, der ikke vilde tage Lære af Fædrelandets 
Ulykker i 1807, men dansede paa Randen af 
Danmarks Grav, er hentet fra denne krampagtige 
Spænding. Aldrig tør han unde sig Rast, thi 
hvis hans Sjæl bliver stille, vil Savnets fortvivlede 
Røst bryde frem paany. Hans hastige Storm- 
skridt ind i Oldtidens minderige Gudelund er, 
efter hans eget Udtryk, en Flugt for Smertens 
Furier. 

Hele sit Liv vil han vie til at granske og 
besynge Fortiden, og han gruer kun for, at Be- 
gejstringen skal tabe sig, eller Emnerne ud- 
tømmes. 

Kun i gamle Pergamenter, 
Kun i Grublen og i Sang 
Jeg mig Trøst og Glæde venter; 
SuJcke vil jeg mangen Gang, 

Hjertet har saa dybe Længsler. 
Styrk, o Gud! den gamle Skrift, 
Saa at fast den Aanden fængsler! 
Åk, men naar om Nords Bedrift 
Jeg ej mere har at tale, 
Hvad skal da mig vel husvale? 
Åk, naar jeg har sjunget ud, 
Frels mig da, o hjælp mig, Gud! 

Vi maa dog ikke forestille os, at disse fornyede 
Studenteraar paa Valkendorfs Kollegium er svundne 
hen under lutter haarde Harpeslag og tunge Hjerte- 
suk. Tværtimod oplevede han nu en begejstret 
Ungdomstid i gode Venners Selskab, der siden 
kom til at staa for ham som nogle af »de gladeste 
og stolteste, virksomste og lærerigeste Aar« i 
hans Liv, selv om han erkender, at det især er 
i Mindet, disse Ungdomsaar senere blev saa 
lyse for ham. 

»Ungdomsalderen fra nogle og tyve til nogle 
og tredive Aar« — siger han i »Mands Minde« 
— »er vor aandelige Helte tid, da Kraften nærmer 
sig sin Højde, og Haabet har sine lyseste Øje- 
blikie, det er Livets fulde Vaar og Forsommer, 
som vi aldrig kan mindes uden leveride Del- 
tagelse, og som vi maatte føle, var aldeles hen- 
døset eller spildt, dersom vi ikke skulde have 
særdeles Lyst til at tale om den, og maatte have 
været grænseløs ulykkelig, hvis den ikke i ældre 
Dage stod for os med langt mere Lys end Skygge. 
Og var nu disse Ungdomsaar en poetisk Gærings- 



14 

tid og Kampleg for os, og traf vi under den 
sammen med beslægtede Naturer og udviklede 
os under en levende Rørelse baade fjern og nær, 
da kan under Løbet selv store Uheld have ramt 
og bitre Sorger knuget os, og vi bliver dog par- 
tiske for de skønne Dage, hvis Storme er over- 
farne, men ved hvis Regn og Solskin det op- 
blomstrede alt, hvad der siden har forlystet os, 
og alt hvad vi endnu tør vente, skal bære ønskehg 
Frugt.* 

Det, som mest bidrog til at gøre disse Aar 
rige for ham, var det Vennelag, han kom i. Paa 
KoHegiet var det især Nordmanden Her si eb og 
Danskeren Sibb er n, han knyttede sig til. Ved 
§ibbern blev han indført i Brødrene Ørsteds 
Huse, og Ved Hersleb kom han i Forbindelse 
med den norske Kreds, især Professorerne Tre- 
schow og Sverdrup, der følte sig stærkt til- 
talte af det norske Præg paa Grundtvigs Aands- 
værker. Et Par jævnaldrende fortrolige Venner 
vandt han desuden i Chr. Molbech og den 
fintfølende Povél Dons. Disse ædle Ynglinges 
Hengivenhed mildnede hans Hjertesavn, og i 
fælles Sværmeri for Oldtiden styrkede de hin- 
anden til Arbejdet for de høje Ideer, som kaldte 
paa deres unge Kraft. 

En virkeUg Vederkvægelse for Grundtvigs 
forpinte Sind var det ogsaa, at han som Lærer 
ved det Schouboeske Institut fik den Op- 
gave at vejlede en Flok halvvoksne Drenge. Det 

gjorde hans Hjerte godt at give sig hen i denne 
Gerning med opofrende Kærlighed til de unge. 
Derved afledtes uvilkaarlig noget af den indre 
Spænding, som voksede, saalænge han udelukkende 
syslede med sine egne Tanker. Det var tillige 
sundt for hans Aandsliv, at Skolefaget, som var 
Verdenshistorie, hindrede ham i altid at sidde 
indemuret med de gamle nordiske Skrifter, idet 
han nu blev nødt til at udvide sine Studier til 
hele Menneskeslægtens Historie. 

Udvortes set var hans Udsigter meget lyse. 
Hans »Nordens Mythologi* (1808) og »Op- 
trin af Kæmpelivets Undergang« (1809) 
havde skabt ham et anset Navn som Forfatter. 
Nogle satte ham endog over Adam Oehlenschlåger 
som nordisk Digter. Og den Tid syntes ikke 
fjærn, da han maatte faa den Lærerplads ved 
Universitetet, som længe havde været hans Ønskers 
Maal. 

Men den Retning, som hans indre UdvikUng 
nu tog, gjorde en brat Ende paa Verdens Gunst 
og de lyse Forhaabninger. 



I Vaabenhuiset. 



I Foraaret 1810 blev gamle Johan Grundt- 
vig saa svag, at han ikke uden Medhjælp kunde 
blive i sit Embede. Det var derfor naturligt, 
at han og hans Hustru meget ønskede, at deres 
yngste Søn skulde tage hjem og være Kapellan 
hos sin Fader. Men den unge Kandidat havde 
ingen Lyst til at opgive Livet i Hovedstaden 
med de gode Fremtidsudsigter for den beskedne 
Gerning som Hjælpepræst i en Afkrog af Landet. 
— Foreløbig bekvemmede han sig dog til at 
gøre de nødvendige Forberedelser ved at holde 
Dimisprædiken den 17de Marts 1810. 

Siden Opvækkelsen paa Langeland havde 
han omvendt sig til sine Fædres Tro og var i 
Anskuelsen en orthodoks luthersk Kristen; men 
det religiøse Liv var endnu ikke stærkt hos ham. 
Imidlertid blev hans Syssel med de Tanker, han 
i sin Dimispræken fremsætter, en betydningsfuld 
Indledning til hans egen Kirkegang. 

Naar vi hører ham opkaste det alvorlige 
Spørgsmaal: »Hvi er Herrens Ord forsvundet 



17 



af hans Hus?« da maa vi tænke os den 
unge Skjald staaende ved Indgangsdøren til Kir- 
ken, som er ham saa velkendt fra Barndommen, 
og som han nu muligvis igen agter at betræde. 
Med et strengt Blik mønstrer han den selvgode 
Rationalist paa Prækestolen, og Dommen lyder: 
>0g nu vore Kirker; jeg siger vore, thi Kristi er 
de ej længer; hvad høres vel der? hel ofte for- 
fængelig Snak om alskens Smaating paa Jord, 
og kommer det højt, da brammende Ord og 
kløgtige Taler, men idel Lærdomme, som kun er 
Menneskens Bud. Herrens Ord er forsvundet af 
hans Hus, thi naar det og lyder, er det ikke det, 
som høres, ikke det, som udlægges og indskær- 
pes, det maa lade sig forvende og bruge til hos 
den enfoldige at styrke Menneskers Mening.« 

Fra Prækestolen glider hans Øje hen over 
Tilhørerkredsen, og ved at se de spredte gamle 
Kristne i Stolestaderne gribes han vemodig stærkt 
af Bamemindeme fra Kirken derhjemme og ud- 
bryder: »Dog — vi behøver ej at dømme, lader 
os blot fæste Øjet paa Tilhørernes Aasyn, thi 
der stander Dommen at læse. Ej se vi der den 
glødende Andagt, som vidner om Sjælens Op- 
løftelse, ej er Hjertets Taarekilde opladt ved den 

dybe Følelse af Sjælens Nød. Kun hist og 

her, stedse sjældnere, se vi en hellig Taare bæve 
i den graahærdede Oldings Øje; men den kvæger 
ej vor Sjæl, den brænder som Ild, thi den rinder 

af inderlig Bedrøvelse over, at den gamle ej mer 

2 

kan finde sin Gud og Frelser der, hvor han for- 
hen aldrig søgte ham forgæves.« 

Grundtvig har siden sagt, at da han »i Drømme 
besøgte den faldefærdige Kirke med hans Fædres 
Grave« og saa »de graahærdede, som forgæves 
søgte deres Tro og deres Trøst hos de unge 
Præster«, da maatte han ofre alt dette en Taare 
— »som jeg end mindes grandt, randt uvilkaar- 
lig og faldt paa Papiret, da, i min Drømme- 
prædiken, Øjet faldt paa disse.« — »Denne Taare«, 
føjer han til, »den første fromme, jeg i mange 
Aar havde fældt, den kunde jeg umuligt angre, 
om den end skulde blive Kilden til mange bitre, 
og selv nu, da den er blevet det, da kun Han, 
som tæller Stjernerne, kan tælle Taarerne, som 
i femten Aar nedrandt paa disse blege Kinder 
og paa de fleste Bøger, jeg har skrevet, selv nu 
være det langt fra mig at angre min første Taare 
eller klage over, hvad den kostede.« 

Dimisprækenen blev — som her antydet — 
ikke alene Indledning til Grundtvigs indre Op- 
vækkelse, men den foraarsagede ham ogsaa den 
første af de udvortes Trængsler, han siden i saa 
rigt Maal maatte prøve. 

Ganske vist erholdt han Udmærkelse for 
denne Præken af sin eneste Censor, den theo- 
logiske Professor P. E. Muller; men da han i 
Begyndelsen af April udgav den i Trykken, mest 
for at glæde sin gamle Fader, vakte den en 

uventet stor Opsigt og kom som bekendt til at 
volde megen Alarm og Ulejlighed for haip. 

Imidlertid opgav han meget snart aldeles at 
søge Kapellaniet i Udby. Af de Breve, som han 
vekslede med sine Forældre i Marts og April 
1810, ses det, at hans Fader og vist især hans 
Moder bestemt gjorde Regning paa, at han nu 
skulde komme hjem som Medhjælper i Embedet, 
og at han virkelig havde ladet sig drive til at 
give dem et betinget Tilsagn derom. Han skrev 
nemlig til sin Fader, at denne helst burde søge 
at faa sin Afsked med en ordentlig Pension, 
men hvis han ikke kunde opnaa dette, og hvis 
han ikke kunde finde sig i at tage en fremmed 
til Kapellan, saa vilde Sønnen ikke vægre sig ved 
at gøre sin Pligt overfor ham. 

Saasnart det imidlertid viste sig, at Sagen 
mødte Vanskeligheder i Kancelliet, fordi der den 
Gang fandtes flere tjenstledige Kapellaner i Stiftet, 
som først maatte komme i Betragtning, og at 
der derfor krævedes en særlig Henvendelse til 
Kongen for at opnaa den unge Kandidats Ud- 
nævnelse, trak han sig tilbage og lod Forældrene 
vide, at han under disse Forhold, efter alvorlig 
Prøvelse og Bøn til Gud, ikke vilde gøre mere 
ved Tingen, men agtede at blive i København 
for at fortsætte det Skolearbejde og de viden- 
skabeUge Studier, som han følte sig saa vel 
anlagt for. 

2* 

Med nogen Grund kunde hans Moder, efter 
hans tidligere Løfte, beskylde ham for > Utak- 
nemmelighed, Ustadighed og det feje Sindelag, 
der foretrækker Lyst for Pligt« *). — Men ikke des- 
mindre ses der en Guds Førelse i, at Sønnen 
vægrede sig. Han var endnu ikke aandelig be- 
redt. Han skulde først opleve en mærkelig Tid 
blandt sine Bøger paa Valkendorfs Kollegium, 
inden det indre Kald til Præstegerningen kom. 

Da Grundtvigs Dimispræken var udkommen, 
var der seks københavnske Præster, med den 
residerende Kapellan H. G. Clausen i Spidsen, 
som »prostituerede sig« ved at klage til KancelUet 
over »dette Skandskrift« imod hele den gejstlige 
Stand og fordrede Forfatteren straffet. 

Grundtvig lo i Begyndelsen ad denne Storm, 
der forekom ham og de fleste fornuftige Menne- 
sker i Samtiden højst urimelig. I et Skæmtedigt, 
»Expectoratio til Læseren«, hvori han tager 
en ironisk Afsked med de nordiske Myther, 
skriver han lejlighedsvis: 

Jeg har ej Lyst at falde i 

En Prisrets haarde Hænder, 

Især da jeg hos Gejstligheden 

Vist kan faa nok af Ret herneden. 

Da Sagen blev omtalt i et navnløst Indlæg 
i »Nyeste Skilderie af Kjøbenhavn«, tog 



*) Moderens Brev er desværre ikke bevaret, men de 
nævnte Udtryk anføres i Sønnens Svar. 

han Anledning til i samme Blad for den 19. Juni 
1810 at oflfentliggøre : »Et Par Ord om min 
Dimisprædiken i Anledning af Brevet i 
Skilderiet No. 72«. 

Heri hedder det: »At min Dimisprædiken 
maatte mishage mange, var saa naturligt, at det 
modsatte maatte have gjort den til det latterligste 
Produkt i vor Literatur; men at nogle af Hoved- 
stadens Præster vilde anklage mig for den, ' det 
kunde jeg ikke vente, og megen Møje har det 
kostet mig at kunne tro det. Forkynder de 
Herrens Ord i den Forstand, jeg tager Udtrykket, 
da kan de jo være rolige, thi formodentlig tror 
dog deres Tilhørere [deres] egne Øren; er det 
derimod ikke saa, da er det vist nok, at ogsaa 
de er mente, men kan de da haabe, man vilde 
tro det at være anderledes, hvis jeg kunde døm- 
mes for at have injurieret Standen, ja, kan de, 
som redelige Mænd, endog ønske, at man skulde 
tro andet om deres offentlige Færd, end hvad 
sandt er? Ej sige de, at de taler Standens, ikke 
deres egen Sag, thi de maatte være mindre end 
Børn i Forstand, dersom de for Alvor kunde tro, 
jeg havde ment alle; mindst skulde man vente 
en saa vrang Udlæggelse af Mænd, der som 
Talere jo maa vide, at man taler om det her- 
skende i Almindelighed, af Præster, som jo maa 
vide, at saa talte Kristus og Apostlene fordum. 
Ja, mærkede de det ikke selv, da tykkes mig 
dog, at enhver Præsts Vægring ved at tage Del 

i deres underlige Færd maatte oplade deres Øjne. 
Underlig kalder jeg den kun, fordi jeg ej vil 
sige mere, thi hvad jeg kunde sige, naar de, 
som bærer Navn af Videnskabsmænd og Jesu 
Læres Talsmænd, vil drage en Sag for verdslig 
Domstol, som aldrig der kan afgøres, er klart, 
og jeg skal sige det, hvis Timen kommer, da jeg 
bør. Indtil saa længe, ej et Ord mer herom; 
jeg har fulgt min Overbevisning; hver følge rede- 
lig sin og ræddes ej for at bekende den, da er 
hver agtværdig, og Følgerne kan vi rolig over- 
lade til den eneste, der mægter at overskue 
Følgernes Række.« 

Præsternes Klage var imidlertid kommet til 
det theologiske Fakultets Betænkning, og 
dettes Medlemmer var derved bragt i en pinlig 
Stilling. Paa den ene Side kunde de ikke godt 
fordømme en Præken, som en af dem havde be- 
lønnet med Udmærkelse. Paa den anden Side vilde 
de nødig affeje de højærværdige Gejstliges Klage 
som aldeles ubeføjet. De valgte derfor den mærke- 
lige Udvej at misbillige, at Kandidat Grundtvig 
havde udgivet sin Præken i Trykken, fordi 
den derved kom for et uforstaaende Publikums 
Dom. De lagde i saa Henseende Vægt paa, at 
Grundtvig selv havde skrevet paa det Eksemplar 
af sin Præken, som han overgav sin Censor, at 
denne Tale ikke var en saadan, som han vilde 
holde for en blandet Forsamling. Men Professor 
P. E. Miiller maatte dog vistnok vide, at denne 

Paategning kun sigtede til den fra det alminde- 
lige afvigende Form, som Forfatteren havde 
valgt, fordi det var ham unaturligt, i en tom 
Kirke at tale som for en Menighed af andægtige 
Tilhørere. Naar Censoren ved Siden af dette 
anførte, at han mundtlig havde advaret Kandi- 
daten imod Talens stærke Udfald overfor andre 
ReUgionslærere, saa tør man vist antage, at denne 
Advarsel kun har været en forbigaaende Bemærk- 
ning, som Grundtvig ikke behøvede at lægge 
Vægt paa. I ethvert Tilfælde har Professoren 
ikke ligefrem fraraadet Prækenens Udgivelse, og 
Grundtvig end mindre lovet at undlade dette. — 
Da Rygtet om noget saadant senere kom ud, 
imødegik han det kort og godt med følgende 
Erklæring i »Nyeste Skilderie af Kjøben- 
havn« den 10. November 1810: »Til Publi- 
kum! Da jeg veed, det er et Rygte, som tros 
af mange, at jeg skal have lovet min Censor, 
Hr. Professor P. E. Muller, ej at udgive min 
Dimisprædiken i Trykken, saa erklærer jeg det 
herved offentlig for en lige saa latterlig som grov 
Usandhed!« 

Det var de her anførte to »Bekendtgørelser 
i de offentlige Tidender«, der siden med andet 
lagdes ham til Last, fordi de »egentligen synes 
at røbe en forfængelig Attraa efter at gøre Op- 
sigt,« — medens den uhildede Læser vil kalde dem 
et simpelt og nødvendigt Selvforsvar. 

Dét theologiské Fakultet, der følte, hvor 
svage de Grunde var, som talte for, at der skulde 
gives Grundtvig en offentlig Irettesættelse for 
Udgivelsen af den omstridte Præken, henstillede 
derfor ogsaa, om Sagen ikke kunde sluttes med 
^n Erklæring, som Forfatteren afgav den 5. 
Juli 1810, saalydende: > Aldrig var eller kunde 
det være min Hensigt med min Dimisprædikens 
Udarbejdelse, Holdelse og Udgivelse i Trykken 
at fornærme eller nedværdige enten den gejst- 
lige Stand som et helt eller bestemte Individer. 
Min Hensigt har jeg i Fortalen tydelig nok an-, 
givet, nemlig den, at vække især de theologiské 
Studerende til Opmærksomhed paa og Tænkning 
over den i Tidsalderen herskende Ringeagt for 
Kristendommen som en overordentlig guddomme- 
lig Aabenbaring, og det kan derfor ikke andet 
end være mig lige saa ubehageligt som ubegribe- 
ligt, hvis jeg virkelig er bleven misforstaaet.« 

Denne Erklæring kunde Grundtvig naturligvis 
med Ære afgive. Sandsynligvis har han ligesom 
Fakultetet ment, at dermed vilde Kancelliet lade 
sig tilfredsstille. I det hele mærker man let, at 
Præsternes Angreb endnu paa dette Tidspunkt 
ikke har bekymret ham synderligt, lige saa lidt 
som han har tænkt sig nogen Fare for, at det 
kunde hindre hans Udsigt til en god præstelig 
Befordring. 

Endnu den 21. September meddeler han 
Faderen, der nu agtede at tage sin Afsked og 

ønskede at faa Sønnen til si?i Eftermand, at han 
ikke kunde indlade sig paa. at søge Udby, men 
at han netop var i Færd m^d at indgive Ansøg- 
ning om Kaldet i Præstø, som han lettere 
kunde håabe at faa, og som anstod ham bedre. 
Det er først senere paa Efteraaret, da andre, 
indre Bevægelser har gjort ham urolig, at Sagen 
om hans Dimispraéken bliver ham i højeste Grad 
pinlig og oprørende, indtil omsider et langt 
vigtigere Livsspørgsmaal atter gør ham mere 
ligegyldig overfor den udvortes' Modgang. 



I Sommeren 1810 var Grundtvigs Sind i det 
hele roligt. Sin højstemte oldnordiske Digtning 
havde han afsluttet, og Sjælen hvilte sig i et 
mat Havblik forud for den mægtige Storm, som 
skulde komme. 

I et Brudstykke af nogle mærkelige Op- 
tegnelser, som han har gjort i Efteraaret 1810, 
skriver han: >I den hele Sommer laa jeg 
ligesom i Dvale, og mit Digt over Prins 
Kristian samt min Tale til det svenske Folk er 
næsten aldeles det eneste, jeg foretog mig, und- 
tagen mine bestemte Sysler.« 

Sørgekvadet ved Prins Kristian Augusts Død 
er digtet i Juni 1810 og har især ^Betydning ved, 
at det, efter Grundtvigs Udsagn i 5>Kvædlinger«, 
er det sidste af hans egentlige Asamaalsdigte. 
I Kæmpernes Grav nedlagde han det for- 

gængelige Haab om, at Kraften kunde 
vaagne før Troen. 

Det lille Skrift: »Er Nordens Forening 
ønskelig? et Ord til det svenske Folk,« blev 
fremkaldt ved Haabet om, at Frederik den Sjette 
efter Kristian Augusts Død kunde blive vailgt til 
Tronfølger i Sverige. Det indeholder bl. a. en 
historisk Betragtning over Kalmarunionen, som, 
efter »Optegnelserne«, først bragte Grundtvig til 
at skimte den dybere Sammenhæng i Nordens 
historiske Udvikling. 

For en Mand med Grundtvigs Virkekraft 
stod disse to Smaaskrifter, der udkom i Juni og 
Juli 1810, kun som ubetydelige Livstegn fra 
Dvaletiden. — Men om Høsten vaagnede hans 
Arbejdslyst paany, og Driften førte ham nu til 
Verdenshistorien, som han allerede tidligere 
havde maattet sysle noget med som Lærer ved 
det Schouboeske Institut. 

Det var Korstogene, den kristne Middel- 
alders Kæmpeværk, der nu kom til at fængsle 
ham helt i længere Tid. 

»Uden at kunne sige mig selv hvor- 
for«, skriver han i »Optegnelserne«, »fik jeg 
med eet en uimodstaaelig Lyst til at 
læse Historie, og Heerens Prisskrift om 
Korstogene, som jeg længe havde tænkt paa, 
faldt mig i Hænderne uformodentlig.« Han fandt 
her stor Lærdom og Skarpsindighed, men følte 
ogsaa, at Heeren fattedes det religiøs-histo- 

ri ske Blik, »hvilket gør, at han ser klart i det 
enkelte, men dunkelt i det hele.« 

Hidtil havde han kun kendt Korstogene i 
deres yderste Omrids, men nu blev det ham en 
Trang at fordybe sig i deres Historie. Han 
studerede Hakes og Spaldings Skrifter og 
læste ved Siden af »Sismondis ypperlige Værk 
over de italienske Republikker.« Endehg fik han 
ogsaa fat i Johannes Mullers Schweitzerhi- 
storie, som han hidtil kun kendte af Navn og 
andres Omtale, og følte straks, at han her »for 
første Gang befandt sig i Selskab med en ret 
historisk Aand.« 

Dog maatte han selv hos Miiller savne et 
kristeligt Blik paa Historien. »At han ej var 
Kristen, men kun med sit klare historiske Øje 
beskuede de religiøse Ideer uden Sammenhæng 
med Folkenes Liv, ses klart af hans halvbe- 
spottelige Udraab: Tror fast eller tror intet!« 

Men under Læsningen af alle disse Vær- 
ker, der gav saa grundig Besked om Middel- 
alderens ydre Tildragelser, opstod der hos Grundt- 
vig et helt andet Syn paa Begivenhedernes indre 
Sammenhæng end det. Forfatterne prøvede at 
give ; og saaledes dannede der sig nu i hans Be- 
vidsthed en historisk Anskuelse paa kriste- 
lig Grund, som siden udviklede sig til den 
ledende Tanke i alt hans videnskabelige Arbejde. 

Det varede heller ikke længe, inden de store 

historiske Billeder, som fyldte hans Sjæl, formede 
sig til nye Digte. 

I Nytaarsgaven Idunna, som udkom i De- 
cember 1810, finder vi tre smukke historiske 
Romancer: Pilegrimmene, Peter Eremit 
og Korstogene, hvortil Emnerne er hentet fra 
Middelalderens Stordaadstid. I Fortalen til »Nor- 
diskeSmaadigte« (1838) bemærker Grundtvig, 
at disse Smaastykker fra 1810 kun skulde være 
Forspil til en poetisk Fremstilling af det 
store Korstog, som den Gang svævede saare 
tiltrækkende for hans Øjne. 

Men denne Plan maatte han snart opgive, 
thi hans Sind kom efterhaanden i altfor stærk 
Bevægelse til et roligt, rent kunstnerisk Arbejde. 
Som det saa ofte hændtes ham, fyldtes hans 
digteriske Tanke ved Sjælens Gæring saa stærkt, 
at Kunstformen brast, og nye, mægtigere Syner 
skød deres Straaler langt ud over den første 
Plans Grænser. 

En større Klarhed over Sammenhængen 
imellem Kristendommen og Folkeslagenes Skæbner 
vandt han nemlig nu ved at beskue Fædrelan- 
dets Historie. 

Herom meddeler »Optegnelserne«: >Der 
blev anmeldt en ny Oversættelse af Saxo; jeg 
indsaa, den kunde ikke blive, hvad den skulde 
være, og satte mig hen for at sige mit Folk, at 
Vedels, noget forandret efter Sproget, var den, 
de burde have, og fremsatte Maaden, hvorpaa 



29 



denne igen kunde blive Almenlæsning, samt Vig- 
tigheden af, at et Folk kendte og elskede sit 
Lands Historie; men alt som jeg skrev, pinte 
den Indsigt mig, at det dog ej var Sprogets 
Ælde, men den uddøde Sans for Fædrenes Liv 
og Daad, som havde fortrængt VedelogSnorro, 
at det altsaa var om denne, ej om en Bog at 
gøre. Jeg udkastede et Billede af Danmarks 
forbigangne Liv, og for første Gang saa jeg 
med Studsen helt igennem Sansen for 
Fædrelandets Historie indsove og væk- 
kes ved Kristendommen. Jeg besluttede da 
at give et Skilderi af, hvad vi nu er, og hvad 
Følgen maa vorde, men her vilde den Klarhed, 
som var for mig i den forbigangne Tid, ej frem- 
træde, og Arbejdet hvilede.« 

Det ufuldførte »Skilderi« findes blandt Grundt- 
vigs efterladte Papirer. Det er stilet som en 
højtidelig Tale til den Del af det danske Folk, 
som overhovedet agter paa Tidernes Tegn og 
føler den store Livsfare, der truer Fædrenelandet. 

Første Afsnit har til Overskrift: Hvad vare 
vi fordum? og heri udkastes der et Billede af 
Danmarks Fortid. Oldtidens Folkevandring, Knud 
den Stores Vælde og Valdemarstiden. »Hvad 
var vel i hin gUmrende, daadfulde Tid det højeste 
for Mænd i Nord? Let er Svaret: Guddom, 
Fædreneland og Udødehghed paa Jorden som i 
Himlen. Disse trende Hjørnestene bare Asers 
Altre og Kristi Kors, og de vare den faste Grund- 

vold, paa hvilken Hædersborgen løftede sig.« 
Og som Daaden, saa udsprang ogsaa Sang og 
Saga af denne Tro. »Hvor er det Folk paa 
Jordens Kreds, som gennem Aarhundreder troede 
paa det usynlige og øvede mandig Daad, uden 
at Skjaldens Kvad klang til Strengelegen, uden 
at Sagas Røst forkyndte værdelig de fremfarne 
Tiders Idrætter?« — Saaledes var Tilstanden til 
ind i det trettende Aarhundrede, men da faldt 
Troen og med den Bedriften og Fædrenes Ihu- 
kommelse, indtil Reformationen fornyede Livet 
igen. — »Folket troede atter. Bibelen vakte den 
indslumrede Sans for Fædrenelandet og store 
Bedrifter, og det blev Trang at øve saadanne 
og kende sine Fædres.« Daniel Rantzau 
sejrede i de gamle Heltes Spor. Anders 
Søfensen Vedel og Peder Claussen over- 
satte Nordens Krøniker, og Danmarks Dronning 
hjalp til at samle de gamle Folkeviser. — Men 
efter den store Christian den Fjerdes gyldne 
Dage tabte Gudsfrygten sig atter, og Daadens 
Tid var atter omme. Derfor kunde Holberg 
kun synge om Peder Paarses Heltefærd, og end 
mørkere er alting nu blevet, da Gud fornægtes, 
og Fædrelandet foragtes af de dannede. Vedels 
Saxo findes ej mere i Menigmands Stue, og alle 
de gamle Folkeminder er hartad forsvundne. — 
»Om udvortes Farer er os nær, det veed jeg ej, 
men at mørk Forventning er at læse trindt i 
Folkets Aasyn, at høre i dets Tale, det veed 

enhver. Og i Sandhed, er det saa, at Lande og 
Riger stande og falde med Troen paa Gud, 
glødende Kærlighed til Fædrenelandet og alvorlig 
Tragten efter Udødelighed i Himmel og paa Jord, 
da maa vi vel skælve med Rette.« — »Saadanne 
ere vi : menig Mand vakler og forsager, den lærde 
tvivler og beregner, de fornemme nyder og sover. 
For de fleste er Gud kun en Tanke, og Fædre- 
landet et Ord. Sandelig, da er Nød paa Færde, 
naar selv de ædlere glemmer eller opgiver Lan- 
det, hvor deres Fædre vandrede!« 

Herefter følger Begyndelsen til et nyt Afsnit 
med Overskrift: Hvad ere vi nu? — Grundtvig 
stiller det Spørgsmaal: »Udgør vi et Folk, der 
kan hævde sin Selvstændighed og fortjene frem- 
medes Anseelse?« »I det foregaaende stræbte 
jeg at gøre beskueligt gennem Historie[n], hvor- 
ledes Gudsfrygt og Fædrelandskærlighed stedse 
var Betingelsen for Folkets Vel og Hæder, og 
Grunden er vel klar at skue. Her maa da spør- 
ges: Har vi disse? « 

Paa dette Sted afbrydes Udkastet. — Grundt- 
vig manglede endnu de personlige Betingelser 
for at give det gyldige Svar, og hans Sjæl har 
sikkert skælvet ved de dunkle Udsigter for Fol- 
kets Fremtid. 

Han griber da igen til Rimstaven for at 
klare sit nye Syn poetisk, og ret som om han 
havde en dunkel Følelse af, at kun i Kirken 
findes det Lys, som her behøves, drages han 

atter ind i Vaåbenhusét og stirrer hen paa de 
historiske Gravminder, der pryder Kirkens Vægge. 
Digtet kaldes »Sorø Kirke« og blev ud- 
givet sidst i December 1810 i »Nyaårsnat 
eller Blik paa Kristendom og Historie.« 
Det er skrevet sidst i September eller først i 
Oktober og bæres helt igennem af den samme 
Tankegang som de ovennævnte Brudstykker. 

Saa længe Kristi Aand var over Stat Qg Kirke, 
Saa længe Danmarks Folk saa mangen stor Bedrift 
Ved Jesu Kristi Kraft end mægtede at virke, 
Var Øjet og opladt for Daad i gammel Skrift! 

I dette Lys udmales Hvideslægtens, her- 
lige Dage, som Grundtvig mindes ved sin Frænde 
Absalons Grav, og i Modsætning dertil de 
senere vantro Tiders Mørke. Digteren føler sig 
mellem Heltegravene stillet under samme Kaar 
som Hvidernes Stamfader Palnatoke i Heden- 
skabets Ragnarok. 

Her stander jeg i andre tunge Dage, 
I Hjertet vist men ej i Kraft din Mage, 
Og grunder dybt paa Herrens skjulte Raad: 
Det hellige, som dig og Odin overvandt, 
Det ligger nu saa sygt og døende i Norden; 
Ak, evige Forbarmer er det sandt, 
At ej det døde kan igen opstaa af Jorden, 
Saa brist kun Hjerte i et Krampeslag! 
Thi svundet er da Jordens sidste Dag. 

Til hans Trøst klinger det vel under Kirkens 
Hvælving : 

Ved Midnatstid da blev vor Frelser født, 
Til Verdens Trøst, som ellers var forødt. 

Men hans Sind er endnu ikke ret beredt 
for denne Tone. Han havde ikke lært Vejen 
at kende til Herrens Alter, men stod kun i Vaa- 
benhuset og stirrede begejstret paa Heltegravene. 
Endnu lagde han kun Vægt paa Gudstroen, fordi 
der vokser Heltebedrifter i dens Spor. Korsets 
Tegn var blevet hans Bannermærke og Ledestjerne 
paa Tidens Strøm, men han kendte endnu ikke 
dets dybeste Gaade. 

Dog ses det let, at Udviklingen med stærke 
Skridt bar hen imod en personlig Afgørelse. 

Medens han Dag og Nat sidder bøjet over 
de historiske Værker, vælder Synerne frem for 
hans Sjæl i svulmende Rigdom. En ny og større 
Synskreds har aabnet sig for ham, da han i Kri- 
stendommen har fundet Prøvestenen for Slægter- 
nes Liv og Daad. Mere og mere inddrages under 
hans begejstrede Betragtning, alle hans Sjæleevner 
beslaglægges, og hails urolige Sind, der pines af 
Samtidens Usselhed, drives stærkt til Handling. 
Der synes kun at mangle en fængende Gnist. Og 
den kommer. 



I de titnævnte »Optegnelser« skriver Grundt- 
vig : > Jeg læste nuKotzebues Historie af Preus- 
sen, som ret harmede mig. Da blev jeg 9de 

Oktober forunderlig, uudsigelig grebet. 

3 

Fra den Tid er al Frygt veget fra mig og 
ligesom en Taage gaaet fra mit Øje. 

Nu saa jeg Kristendommen overalt som i Nor- 
den . . . . « 

Desværre er Haandskritfets Fortsættelse bort- 
kommet. Ellers kunde vi have gjort Regning paa 
i det følgende at læse Grundtvigs samtidige Be- 
skrivelse af det stolte Sværmeri, som nu begyndte. 

Som gammel Mand fortæller han herom i 
»Kirkespejlet«: 

»Jeg husker godt endnu, hvordan det be- 
gyndte, thi jeg sad en Aften alene og læste i 
Kotzebues Historie af Preussen, som var den nye- 
ste over dette Land, og som jeg, skønt jeg dybt 
foragtede Navnet, mente som Lærer i Historie af 
Pligt at maatte benytte; men jeg var ikke kom- 
men længere end til det trettende Aarhundrede, 
da de tyske Riddere indtog og med Sværdet 
kristnede Preussen, thi her havde Kotzebue plan- 
tet en af sine Giftblomster under, hvad han kaldte 
»det visne Kors«; og derved løb det mig koldt 
ned ad Ryggen, saa at jeg ikke blot smed Bogen 
fra mig, men sprang op som greben af en mæg- 
tig Aand, der kaldte mig til Reformator. Derpaa 
fulgte et Par Maaneder af stolt men stille Sværmeri, 
hvori jeg første Gang siden min Barndom for Alvor 
læste Bibelen, især Profeterne, Luthers og Kingos 
Salmer, bad og grublede over, hvordan en Re- 
formation, især med Pen og Blæk, i vore Dage 
lod sig udføre.« 

Læsningen af Kotzebue var en Fortsættelse 
af hans ivrige Studium af den kristne Middelalders 
Storværk, men den Maade, hvorpaa Korstogs- 
drømmene nu betog ham, var helt forskellig fra 
den tidUgere videnskabelige og kunstneriske Sys- 
sel med det store Emne. — Nu følte han sig 
selv kaldet til et aandeligt Korstog imod 
alle Herrens Fjender. Nu vilde han ikke 
digte, men kæmpe. 

Ud af denne høje Stemning sprang der et 
Kvad, hvori han tager Afsked med sin drømmende 
Fortid og vier sig til at være Korsets Ridder*). 

At elske og digte, det haver sin Tid, 

Lyksalig den Tid, det kan bære! 

Men nu det kun gælder om Kamp og om Strid 

For Troens og Himmelens Ære: 

Et Korstog alene kan frelse af Nød, 

Kan Sjælene frelse fra evige Død 

Og Rigerne holde ved Live. 

Ej er det om Kristi den hellige Grav 

Vi skulle med Hedninger stride; 

Ej kalder os Korset saa langt over Hav, 

Vi maa det vel alle nu vide: 

At Herren er nær, hvor vi gange paa Jord, 

Og haver sit Tempel i Syd og i Nord, 

Hvor efter ham Hjerterne længes. 



*) Professor Fr. Nielsen har bevisligt Ret, naar 
han mener, at dette Digt stammer fra Efteraa- 
ret, ikke, som Sv. Grundtvig antog, fraForaaret 
1810. 

3* 

De Vantro, de bygge os selv udi Bryst, 

De Korset med Fødder nedtræde. 

De drive saa mangen en syndefuld Lyst, 

Og Skændsel er al deres Glæde; 

Og derfor vi stedes saa saare i Nød, 

Og derfor vi ræddes for Strid og for Død, 

Og Rigerne fare saa ilde. 

O, Brødre! o, lader os agte det vel: 

Ej er det nu Tiden at sove; 

Det gælder Aarhundreders Ve eller Vel, 

O, lader os Striden dog vove! 

O, lader os virke ved Dagen saa brat! 

Thi ellers mon komme en sørgelig Nat, 

Da kan vi kun sukke og græde. — — 

O, skuer tilbage paa Fædrene dog! 

O, hører, hvor Herren de loved! 

O, ser dog, hvor glade de ginge paa Tog 

Og Livet .for Fædreland voved! 

O, føler det Brødre! hvor rolig de laa 

Paa Bolster og Silke, paa Dun og paa Straa, 

Naar Herren dem kaldte fra Jorden! 

O, skuer jer selv dog i Hjerterne ind! 

Og ser, om I der kunne finde 

Det levende Mod og det rolige Sind, 

Som Fædrene havde der inde! 

Og er det der ikke, da mærker det vel: 

At uden de tvende der gives ej Held 

For Mænd og ej heller for Lande! 

To Bøger der ere for hver Mand i Nord, 
De ere saa kærlige Frænder: 
Den ene er Herrens livsalige Ord, 
Den Troen i Hjerterne tænder; 

Den anden er Saga om Fædreneland, 
Den løfter og styrker i Livet hver Mand. 
O, var de i Hænder og Hjerter! 

Her synes Grundtvig at have fundet det Ord 
ta Samtiden, han forgæves ledte efter, da han 
skrev paa sin Tale til Fædrelandet. Her mærkes 
ingen Tvivl længer om Maalet eller Frygt for Føl- 
gerne, thi han er bleven sværmerisk vis i sin Sag. 

Samme mandige Sikkerhed i Tonen møder 
os i Fortalen til »Idunna«, som er skrevet 
ved samme Tid, og hvori han offentlig tager Af- 
sked fra Ungdomsdrømmene blandt Nordens Guder. 

»Vil nogen spørge, hvi jeg saa hurtig forlader 
det gamle Norden, hvor jeg dog gjorde Anstalter 
til et saare varigt Ophold, da tilstaar jeg frit, at 
det hverken er, fordi jeg tror, at Billeder fra He- 
denold er ulystelige, eller fordi jeg erkender mig, 
under andre Omstændigheder, udygtig til at give 
saadanne; men fordi en Kristen i nærværende 
Tid maa have vigtigere Sysler end at tolke Syner, 
som i en saa upoetisk Tid de fleste maa gabe 
over, og som ej kan bidrage synderlig Itil Sjælens 
Frelse, der, trods al Latter af den nedsjunkne og 
forvildede Flok, dog stedse maa være det, en 
kristehg Skribent nærmest har for Øje; thi hvad 
nytter det et Menneske, om han endog vandt og 
kunde tilegne sig den ganske Verden, naar han 
tog Skade paa sin Sjæl«. 

Der maa have været en Følelse hos Grundt- 
vig af, at det nu gjaldt at gøre den betydnings- 

fulde Overgang fra Ungdomstiden til Manddoms- 
alderen. Men Omstændighederne medførte, at han 
mindre saa paa sine personlige Forhold end paa 
den store alvorsfulde Samfundsgerning, der syn- 
tes at vente paa ham. 

Handlingens Tid var kommet. Naar han 
endnu tøvede og trods Ideernes Trængsel holdt 
sig stille paa sit Studerekammer, saa var det kun, 
fordi han først vilde væbne sig saa omhyggeligt 
som muligt, og sine Vaaben søgte han i den hel- 
lige Skrift, hvor han vidste, at han kunde hente 
Troens fulde Rustning til Kampen imod Fjenden. 

Under Bibellæsningen overvældedes han imid- 
lertid af nye, vidunderKge Syner, der var altfor 
stærke og straalende til at bindes ved Rimstaven. 

Han granskede ikke alene den gamle Pagts 
profetiske Skrifter, men han fordybede sig ogsaa 
første Gang i Johannes' Aabenbaring, og her 
følte han Taagen gaa fra sine Øjne ved et be- 
tagende Syn paa Kristendommen som hele Hi- 
storiens Livsstrøm. Han blev nemlig lynslaaet af 
den TanKfe, at de syv Breve, som omtales der, 
er stilede til syv store Folkemenigheder, hvis 
Livsførelse er Grundtrækket i Menneskeslægtens 
Levnedsløb siden Kristi Dage. 

Først i en Præken i tredje Del af Søndags- 
bogen fra 1830 omtaler han denne Opdagelse 
nærmere, idet han siger: »Hvad der allerede for 
tyve Aar siden slog mig som et Lyn i Johan- 
nes Aabenbaring, slog mig saaledes og tændte 

det gaadefulde Lys, hvori jeg siden vandrede, og 
den hellige Ild, som brændte i mit Hjerte, naar 
jeg talede til Folket, og oplod dem Skrifterne, 
det har jeg hidtil aldrig udtrykkelig omtalt i Me- 
nigheden, dels fordi jeg frygtede for at vække en 
Grublen over den mørke Tale i vor Spaadomsbog, 
som man skal lade forklare sig selv i Tidens Løb, 
og dels fordi jeg ikke kunde tale tydelig derom; 
det maa jeg dog nu berøre, fordi det kaster et 
straalende Lys paa Kirkelegemets Død og 
Opstandelse. — — I det store Søndagssyn 
(Aab. L 10) som timedes Apostelen Johannes, 
Disciplen, som Herren elskede, saa han sy v Guld- 
lysestager og midt iblandt dem En som en 
Menneskesøn med syv Stjerner i sin højre 
Haand, med et tveægget Sværd i sin Mund og 
med et Aasyn som Solen, naar den skinner i sin 
Kraft. For at hverken Apostelen eller vi skulde 
tage fejl af, hvad hermed betegnedes, sagde Men- 
neskesønnen selv til ham, at de syv Lyse- 
stager betød de syv Menigheder, og de syv 
Stjerner deres Engle, og med Barneøjne er det 
da umuligt at læse Brevene til de syv Menighe- 
ders Engle uden at betragte disse Menigheder 
som Uge saa mange Hovedafdelinger, der tilsam- 
men udgør den heUige, almindelige Kirke, hvor 
Herren altid staar i Midten, naar to eller tre for- 
samles i hans Navn. Saaledes betragtede jeg den 
da ogsaa straks ved første Øjekast, og skønt jeg 
den Gang kendte for lidt til Kirkens Historie for 

tydelig at kunne skelne mellem dem alle, end 
sige da til at forstaa alle Brevenes Vink, saa gen- 
kendte jeg dog straks den Lutherske Menig- 
hed i det femte Brev: i Brevet til Menighedens 
Engel i Sardes, som nu forklarer sig selv, saa 
lydende: saa siger han, som haver de syv Guds 
Aander og de syv Stjerner, jeg kender din Ger- 
ning, for du har det Navn, at du lever og er 

død! « 

Anvendelsen af dette femte Brev paa Morten 
Luther findes netop i Grundtvigs Digt til Faderen 
paa hans Jubilæumsdag den 5. December 1810: 

Jubellærer! paa din Jubelfest 

Se, hvor man Lutheri Lig omfører! 

Han var Herrens ypperlige Præst, 

Men hans Aand i Liget ej sig rører: 

Navnet har han, som fra Herren lød, 

At han lever, skønt han dog er død. 

Fra samme Tid har man desuden Begyndel- 
sen til en Oversættelse af »A åbenbaringen« 
i Heksametre. 

Han har altsaa været stærkt optaget af dette 
profetiske Skrift, men det er vel værd at agte, 
hvad han siger i Søndagsbogen om sin Tilbage- 
holdenhed med at bringe sit kirkehistoriske Syn 
offentlig frem, fordi det endnu ikke havde klaret 
sig hos ham. Sikkert nok har Mindet om det 
højtflyvende Sværmeri, hvorunder Tanken er und- 
fanget hos ham, gjort ham ængsteUg for at føre 

andre ind paa farlige Drømmerier uden Fodfæste 
i en ydmyg Barnetro. 

Som ældre udviklede Grundtvig som bekendt 
de Tanker, han længe havde baaret paa, og som 
efterhaanden var blevet prøvet og klarede, i »Kri- 
stenhedens Syvstjerne«. 

Omstraalet af Syvdagesglansen fra disse store 
Søndagssyner var det altsaa, at Grundtvig, »for- 
underlig, uudsigelig grebet«, lagde al Frygt til 
Side og Nat og Dag grublede over, hvorledes han 
kunde blive den faldefærdige Kirkes Reformator. 
Og nu indspandt Sagen om hans Dimispræ- 
ken sig i hans stærke Sværmerier. 

Den 20. Oktober blev det nemlig efter Uni- 
versitetsdirektionens Bestemmelse paalagt Konsi- 
storiet at indkalde Grundtvig, som Alumnus paa 
Valkendorfs Kollegium, og, »efter at hans ube- 
sindige Opførsel ved denne Prædikens Udgivelse 
eftertrykkelig er bleven ham foreholdt, at tilkende- 
give ham begge kongelige Kollegiers Mishag med 
hans deri brugte Fremgangsmaade.« 

Men Grundtvig, som ikke vilde modtage en 
saadan ugrundet Tilrettevisning, indgav den 31. 
Oktober Ansøgning til Kongen om at blive tiltalt 
og dømt efter Loven. 

Herved haabede han vistnok at blive fuldt 
ud frikendt, men i sin overspændte Sjælstilstand 
øjnede han dog ogsaa den Mulighed, at det skulde 
lykkes hans Fjender at faa ham udslettet af Kandi- 
datlisten, og i saa Fald var Adgangen til Embede 

i Statskirken selvfølgelig spærret for ham. — Men 
da han nu netop var begyndt at føle en bræn- 
dende Trang til at virke som Ordets Forkynder, 
førtes han herved ind paa den Tanke at optræde 
som Fripræst og sprænge Statskirken ved en ny 
mægtig Reformation i Luthers Aand. 

Utvivlsomt overvurderede han sine Modstan- 
deres Evne og Vilje til at spærre Kirkedøren for 
ham ; men hans Tilstand var ikke længer skikket 
til en rolig Dom over de virkelige Forhold, og 
den drømte Fare var derfor nær blevet til en 
virkelig Fare for hans Fremtid som Præst. 

Sytten Aar senere fortæller han, hvorledes 
Harmen brusede i ham, »da det skulde stemples 
til en borgerlig Brøde, blot literært at beklage 
den gamle Kristendoms Forfald«. »Ja nu maatte 
Blodet dog vel en Gang koge, selv i de koldeste 
Kar, hos en fribaaren poetisk Natur, hos Sønnen 
af en Jubellærer i Statskirken, Sønnen af Balles 
Svoger, med Frænder i den danske Kirke, selv 
paa Bispestole og theologiske Kathedre, lige op 
til Morten Luthers Dage, hvis Ætnavn i saa 
mange Kirkesogne vakte Ihukommelsen af ærvær- 
dige, nidkære, fritalende, velbegavede Præster, og 
hvis Mødreneslægt tabte sig 'først i Middelalderens 
Dunkelhed, hvor Absalon straalede. Hvad Un- 
der, at de gamle Præsters Ætmænd pludse- 
lig vaagnéde i Gru, i Forfærdelse, i glødende 

Harme ! nær som paa et hængende Haar for 

Støvets Øjne havde man gjort en unaturlig 

Sværmer af mig, unatm^lig i alle Maader, da 
det var Fædrenes Tro og Statens Religion, jeg 
vilde sværmet for ; og da jeg sagtens havde fundet 
lige saa megen Indgang hos den danske Almue, 
som Hauge fandt hos den norske, og her dog 
ingen Religionsfrihed var, vilde Tugthuset for- 
modentlig snart blevet min Kirke, og selv om 
Bulderet, hvad dog var urimeligt at tænke, der- 
med var blevet stillet, saa var jeg dog blevet en 
Skam for mit gode Navn, min ærede Familie og for 
et Fædreneland, jeg hverken var uvillig eller ube- 
kvem til at tjene som Præst og ære som Skribent«. 

Alle disse stærke Ord lader sig ingenlunde 
hjemle ved de københavnske Præsters Klagemaal 
eller dets ubehagelige Følger. De passer heller 
ikke paa Grundtvigs rolige Tilstand i Sommeren 
1810 eller det tidlige Efteraar, da han med god 
Forventning indgiver Ansøgning om Embedet i 
Præstø. Endnu mindre udtrykker de hans Stem- 
ning ved Aarets Slutning, da det kun var hans 
Ønske og Bøn at blive Kapellan hos sin gamle 
Fader. Men de maler træffende hans brusende 
Sværmeri i Oktober og November, da alle indre 
og ydre Forhold syntes at drive hans stolte Sjæl 
til en skæbnesvanger Handling uden alt Hensyn 
til dens mulige verdslige Følger. 

Ved Slutningen af November har Spændingen 
naaet sit Højdemaal, og det synes uundgaaeligt, 
at det maa komme til et stort Sammenstød. 
Skjalden er forvandlet til en Stridsmand, der i 

Vaabenhuset har rustet sig med Peders Sværd 
og staar rede til at bryde Kirkefreden. 

Men inden han aabner den store Kamp, 
gæstes han af de gode Minder fra Hjemmets frede- 
Uge Landsbykirke og føler en vemodig Trang til 
at faa sine Vaaben velsignede af sin gamle tro- 
ende Fader. 

Johan Grundtvig kunde den 5. December 
1810 fejre sit Halvhundredaars Jubilæum som Her- 
rens Tjener, og i den Anledning sendte Sønnen 
ham et Digt, hvori han beder ham lyse Freden 
over hans stærkt bevægede Sjæl: 

Gamle Fader! du har tjent saa tro 
I halvtredsindstyve Aar til Ende, 
Vel din Sjæl maa længes efter Ro, 
For mod Himlen ene sig at vende. 
Men før end du vender dig fra Jord, 
Medens du kan tale Herrens Ord 
Og fra Altret i hans Navn velsigne, 
Lys Velsignelsen da over mig. 
At min Tro de helliges maa ligne« 
Løfte mig til Krist i Himmerig! 

Himlens Herre det alene veed, 
Hvad sig i min Sjæl saa stærkt bevæger; 
Det dog veed du. Fader: Herrens Fred 
Er det eneste paa Jord, som kvæger; 
Lys den over mig i Jesu Navn! 
Rolig da mod Himlens sikre Havn 
Skal jeg stævne over Livets Bølger; 
Lad dem løfte sig med Skum og Brag! 
Tryg jeg er, naar mig min Jesus følger, 
Lys og Kraft han er endnu i Dag. 

Den gamle Præst svarede den 8. December: 
>Tak og megen Tak for ytrede gode Følelser for 
^Sf og vær vis paa, at du skal inderlig hos mig 
være indesluttet i Herrens Velsignelse, saa ofte 
jeg endnu skal nyde den Ære at lyse den over 
mine Menigheder fra Alteret. Den bevare dit 
Hjerte og dine Tanker i Kristo Jesu (Fil. 4. 7), 
saa du alt mere og mere erfarer dens sejrrige 
Kraft i dine Evner imod alle Krænkelser af Ver- 
dens Aand, thi i alle slige Ting mere end over- 
vinde vi ved Ham, som os elskede (Rom. 8.37).« 

I »Kvædlinger«, hvor Digtet er optrykt, 
bemærker Grundtvig: »Vel maatte jeg føle en 
brændende Længsel efter at se det kraftige Ord 
atter vandre paa Vejrets Vinger og indaande Liv 
og Mod og Kraft i den døende Slægt; men og 
maatte jeg stande nedbøjet, forsagt, naar jeg 
spurgte: hvorledes? og intet kunde trøste mig 
uden Tanken om den Guds høje Fred og Jesu 
Kristi Kraft, hvis Spor jeg saapaa Tidens Bølger 
uden dog ret at føle dem inden i mit eget Hjerte. 

Takket være den hensovne Olding! han 

lyste Herrens Velsignelse over mig. Takket være 
den Guders Gud evindelig! Han skænkede mig 
den!« 

Det skulde dog endnu vare en Stund, inden 
han kunde modtage Velsignelsen og føle Guds 
Fred i sit Hjerte, thi endnu bad han ikke om 
den for sin egen Sjæls Skyld; han følte kun, at 
den vilde styrke ham i hans Gerning som Sand- 

hedens Herold i Verden, og han krævede den 
med et usikkert og utaalmodigt Sind. Men Her- 
rens Fred kan ikke bo hos den, som ikke af sit 
hele Hjerte vil hvile i den. 

Derfor kendes det ogsaa, at der i Grunden 
ikke var nogen Fasthed i hans drabelige Forsæt- 
ter. De høje Tanker kunde stundom vige for stor 
Ængstelse. Ja, der var Øjeblikke, hvor han halv 
fortvivlet syslede med den Plan at forlade Dan- 
mark, hvis den forventede Retssag gik ham imod. 
Han vilde da rejse til England eller et andet 
fremmed Rige, hvor der fandtes Frihed til at tale 
og skrive, som man vilde, om Kirkens Sager. 

En enkelt Gang er det, som Nattens Torden- 
skyer vil skilles. Han øjner Bethlehems Stjerne 
paa den dunkle Himmel og synger barnlig klart 
sin første Salme : Dejlig er den Himmel blaa. 
Men den Kendsgerning, at Bamesangen om de 
hellige tre Konger er brudt frem hos ham, me- 
dens hans Hjerne tumlede allerstærkest med nat- 
lige Drømme om Kamp mod Verden, staar fore- 
løbig kun som et enUgt Varsel om kommende 
Dages milde Solglans, og Salmen er vel egentlig 
født som et Suk i dette Hjerte, hvorpaa der nu 
var dynget mere, end det i Længden kunde bære. 
Det var dets stille Bøn i den sidste Nattetime før 
Kampens Dag. 

Buen var spændt, og Pilen lagt til Rette. 
Snart vil den flyve ind i Fjendens Fylking, medens 
han løfter sin Røst til et voldsomt, halv be- 

gejstret, halv fortvivlet Kampskrig og styrter sig 
ind i Slagets Bulder, hvor han venter at sejre 
eller segne med Martyrkronen om sin Isse. 

Nu er Timen kommen! 

Da brister den højtspændte Streng for Her- 
rens Haand, og Kæmpen styrter i Støvet. 



Hammerslaget. 



Mens det aandelige Sværmeri efterhaanden 
havde bragt alle Grundtvigs Sjæleevner i stærke 
Svingninger, laa hans inderste personlige Viljesliv, 
hans Hjerte, slumrende og uvirksomt, rugende 
over sin Elskovssorg. 

Imedens saa med alle sine Kræfter 
Vor hele Sjæl indviklet var i Kamp 
For Billedet at stille livlig frem, 
Uhørt, useet i Hjertets stille Kammer 
Vor Smerte laa og slumred ind med Suk. 

(„Optrin af Asers og Norners Kamp"). 

De fleste Mennesker har vel, især i Ungdom- 
men, prøvet lidt til en saadan Skilsmisse imellem 
Aandens og Hjertets Liv, men hos poetiske Na- 
turer er denne mærkelige Tilstand særlig frem- 
trædende og kan indeholde store Farer for Per- 
sonUgheden. 

I en Digtersjæl med dens brusende Stem- 
ningsstrømme faar Sandhedssynerne tit et skuf- 
fende Præg af Liv og Personlighed, som gør det 
svært at klare Hjertets virkeUge Forhold til den 

Aandeverden, der faar alle indre Strenge til at 
klinge med Toner, Mennesket ikke selv er Herre 
over. Digteren kan blive et Instrument, hvorpaa 
der spilles af en højere Aand, og Synerne kan 
være sande, selv om de gaar langt ud over, hvad 
han har levet sig til. 

Saaledes havde Grundtvigs Sjæl i de forløbne 
Maaneder været opklaret af herlige profetiske 
Anelser om Menneskelivets Grundkræfter og dybe 
Sammenhæng. Hans begejstrede Blik havde første 
Gang ved Aandens Straalekast overskuet de brede 
Lysbaner, hvorad han senere skulde vandre, og 
hans Syner havde været isprængte med Solgran 
af de evige Sandheder. 

Paa Skygger jeg stirred 
Men ikke paa Tant; 
Sig Tanken forvirred, 
Men Synet var sandt 

Kristendommens Sandhed var allerede blevet 

ham indlysende under hans første Opvækkelse 

paa Langeland, og dens Grundlinjer havde han 

allerede den Gang kunnet drage med temmelig 

sikker Haand i sin Afhandling »om Religion 

og Liturgi« fra Efteraaret 1806. — Han digtede 

ikke Troen om. Han saa' den i det Lys, hans 

Fædre havde givet ham, og paa det sidste var 

han bleven personlig begejstret for at kæmpe for 

dens Genoprejsning, medens hans tørstende Sjæl, 

der ikke kunde nøjes med mindre end Aandens 

4 

højeste Herlighed, omspændtes af de sværmeriske 
Drømme om Gudsrigets Glans og Vælde. 

Men hans Hjerte var ikke med deri; det laa 
endnu lænket i sin egénkæriige Sorg og var ble- 
vet forunderlig koldt i sin Afspærring. 

Hans Tilstand lader sig ikke forklare alene 
af Fantasiens mærkelige Evne til at løbe forud 
for den personlige Udvikling, især i de unge Åar. 
Afstanden var gjort endnu større, livsfarlig stor, 
derved at kan i flere Aar med Magt havde holdt 
sit Hjerteliv nede i en »Livsforhærdelse«, som nu 
maatte briste. 

Han havde følt det som en Lykke, at Hjertet 
»var stivnet i Gru«, da det fristedes til at komme 
paa vilde Veje. Men nu skulde han forfærdes 
over dets Kulde, da det kom til den sidste og 
haardeste Prøvelse. 

Nu skulde han lære, »at Lys uden Varme 
er Helvedes Kval.« 

Det klinger som en alvorlig Mindelse om 
noget selvoplevet, naar Grundtvig i en af sine 
»bibelske Prædikener« siger: »Lad os ikke stole 
paa Indsigten, den haver Djævelen ogsaa; 
altid, som i Begyndelsen, skaber Ordet først 
Lys, men naar Lyset tændes i os, da gælder det, 
om vi ved dets Skin vil ransage vort eget 
Hj erte, om vi vil lade Lyset aabenbare og Sand- 
hed straffe og Ordet udrense dets UterUghed, eller 
om vi blot bruger det til at betragte den udvor- 

tes Vandel eller indhyller Hjertets Skødesynd i 
Mørke, vil ikke rette os efter Ordet, men dreje 
det efter os og blive kolde, selvkloge Svær- 
mere i Steden for Ordets ydmyge Tunger og 
Tjenere. « 

For at det Lys, som længe havde omstraalet 
hans Isse, kunde trænge ind i hans Hjerte og 
oplyse dets mørkeste Krog, maatte Forhærdelsen 
brydes. Derfor maatte Lynet, som saa tit havde 
glimtet over ham paa Aandens Himmel, slaa ned 
og ramme ham selv, og det var dette, som nu 
skete med en saadan Voldsomhed, at han be- 
døvedes ved Slaget. 

I »Kirkespejlet« fortæller Grundtvig, at 
hans stolte Sværmeri pludselig endtes, da han 
med eet blev sønderknust ved de Spørgs- 
maal: Er du selv en Kristen? og har du 
dine Synders Forladelse? — Samvittig- 
hedsspørgsmaal, der faldt ham som Stene, 
ja som Klipper paa Hjertet. 

Det maa have været kort efter Faderens 
Jubilæum den 5te December 1810, at dette skete. 
De nærmere Omstændigheder har han ingensteds 
udtrykkelig oplyst, men det fremgaar af adskillige 
Hentydninger, at det var under hans sværmeriske 
Bibellæsning, at Herrens Ord ramte ham som et 
Lyn, der sprængte de stenhaarde Lag, der havde 
dannet sig om hans Hjerte. 

Med temmelig stor Sikkerhed kan der ogsaa 

peges paa det bestemte Skriftsted, der voldte den 
pludselige Rystelse i ham*). 

I en Præken i anden Del af Søndags- 
bogen skriver han: 

»Ak, det er da egentlig Sorgen, at man nu 
om Stunder næsten slet ikke vil lade sig forfærde 

af Guds Ord. Ja, Venner! jeg bekender 

frit, dette er min egentlige Præstesorg og Sjæle- 
sorg og haver længe været det, lige fra den 
Dag, da det slog mig som en Hammer, der 
knuser Klipper, hvad Herren siger til de ugude- 
lige: »Hvad kommer det dig ved at fortælle mine 
Skikke, og vil du tage min Pagt i din Mund, da 
du dog hader Tugtelse og kaster mine Ord 
bag dig?« (Salme 50). Det maa be- 
drøve mig, fordi jeg tror selv det Ord, jeg taler, 
og fordi jeg af Erfaring veed, det er umuligt at 
tro levende paa Trøstens Ord, før vi bøjede os 
under Tugten, umuligt af Hjertet at fryde sig i 
hans Lys, hvis Aasyn er som Middagssolen, uden 
at falde paa sit Ansigt for Tordneren i Skyen og 
uden at føle, at det er een og den samme, som 
forfærder Moses, og som taler venlig med ham, 
saa hans Ansigt skinner, ja, at der er ingen anden 
Kristus end den haarde Klippe, der gør sig selv 
til en Kilde med levende Vandspring.« 

Udtrykket »som en Hammer, der knu- 



*) Se mine Stykker i »Dansk Kirke tiden de« 1898 
Nr. 61 og 1899 Nr. 11. 

ser Klipper« er hentet fra et Sted hos Profe- 
ten Jeremias, der sikkert ogsaa maa have vir- 
ket stærkt paa Grundtvig, fordi det saa levende 
minder om den Overgang fra Drøm til Virkelig- 
hed, der forestod hos ham. 

»Den Profet, som har en Drøm, fortælle en 
Drøm ; men den, hos hvem mit Ord er, tale mit 
Ord i Sandhed! Hvad har Halm at gøre med 
Komet? siger Herren*). Er mit Ord ikke saale- 
des som Ild? siger Herren, og som en Hammer, 
der knuser en Klippe?« 

I sine »bibelske Prækener« saa vel som i 
»Søndagsbogen« bruger Grundtvig oftere dette 
Billede om Ordets Hammerslag, og i »Nyaars- 
morgen« anvender han det, mythologisk om- 
skrevet, udtrykkelig om, hvad der hændtes ham 
selv i Vinteren 1810: 

Dog andet at mærke 
Fik Øret i Kvæld, 
Da Mjølner hin stærke 
Slog Dale i Fjæld. 

Naar han altsaa siger, at de nævnte Ord af 
den 50de Salme har ramt ham »som en Hammer, 
der knuser Klipper«, saa er det en forsvarlig 
Slutning, som desuden styrkes ved mange andre 
Omstændigheder, at det var under Læsningen af 
denne Davids Salme, at han paa een Gang blev 
ramt af det sønderknusende Spørgsmaal: Er du, 



♦) Nyaarsmorgen Vers 72. 

som vil præke Korstog i Verden, selv en 
Kristen? 

Man kan da forestille sig, at han har siddet 
ene over Bibelen i en stille Nattetime for at be- 
gejstres ved dens storladne Syner. 

Den 50de Salme ligger opslaaet for ham, og 
dens første Strofer har forøget Svingkraften i 
hans stolte Drømmerier: 

»Den almægtige Gud Herren har talet og 
kaldet ad Jorden, fra Solens Opgang indtil dens 
Nedgang. — Fra Sion, Skønhedens Krone, aaben- 
barede Gud sig herligen. — Vor Gud skal komme 
og ikke tie; en Ild for hans Ansigt skal fortære, 
og omkring ham stormer det saare. — Han kal- 
der ad Himmelen oventil og ad Jorden for at 
dømme Folkene!« 

Den unge Sværmer føler sig som en Herold 
for denne vældige Dommer over Verdens Vantro 
og begejstret læser han videre. 

Da møder hans Øje disse Ord: 

»Men til den ugudeUge siger Herren: Hvad 
kommer det dig ved at fortælle mine Skikke, og 
vil du tage min Pagt i din Mund, da du dog hader 
Tugt og kaster mine Ord bag dig?« 

Og det slaar ned i ham som et Lyn, som en 
Hammer, der knuser Klipper, at han, som vil 
forkynde Herrens Dom over andre, selv er under 
den, fordi han har hadet Tugten og ikke har 
villet slippe sit Hjertes lønlige Lyst. 

»Dersom du ser en Tyv, da er du hans 

Ven« — fortsætter Salmisten — »og med Hor- 
karle er din Del«. 

Midt i hans skjulte Hjertesaar har Ordet 
ramt, og »Sandheden om ham selv« er kom- 
men for Lyset. 

Af en anden Præken i Søndagsbogens 
første Del skønnes det endvidere, at dette var 
Begyndelsen, »det første Skridt « , til Grundtvigs 
Opvækkelse. Her skriver han nemlig: »Sande- 
lig, vi behøver kun at gribe i vor egen Barm for 
at lære, hvor naturligt det er alle Syndere at 
hade den Tunge, som aabenbarer deres Skyld og 
stiller dem den Fordærvelsens Afgrund levende 
for Øje, hvor Vejen endes, som det lyster dem 
at vandre! Se her beskinner Lyset Herrens Fjen- 
der klarere, end Kød og Blod vil taale ; 

thi Gud sagde til de ugudelige: »Hvad kommer 
det dig ved at fortælle mine Skikke, og vil du 
tage min Pagt i din Mund, du som hader Tug- 
telse og kaster mine Ord bag dig!« Saa det 
første Skridt til en kristelig Kamp er at erkende 
med Apostelen, at i os selv, det er: i vort Kød, 
bor intet godt, saa derom kan Sandhedens Vid- 
nesbyrd ej klinge for haardt, derover Tugten ej 
være for skarp.« Han taler videre om »Modbyde- 
ligheden for denne Erkendelse, Uvilligheden til 
at lade Fjendskabet mod Herren, som den le- 
vende Sandhed tugte, bekrige og udrydde i vor 
egen Barm«, og han tilføjer Ord, der tydelig 
udmaler Maalet for den Sjælekamp, hvori han 

nu blev ført ind af Guds Haand: »Derfor, mine 
Venner ! først da, naar vi begynder at elske Sand- 
heden om os selv, at hade hos os selv, alt hvad der 
ikke er af Faderen, men af Verden, og oprigtigt 
beder Faderen, i Jesu Navn, med Rod oprykke 
alt, hvad han ikke selv haver plantet, først da 
kan vi ogsaa begynde, kristelig og sømmelig, at 
bestride Kristi Fjender udenfor os.« 

Vi ser af disse Udtalelser, at Grundtvig langt 
fra har været rede til straks at bøje sig under 
Ordets Tugt. Hans Kæmpenatur, der havde faaet 
Vane til selv at ville have Æren for Sejr over 
Kødet, lod sig ikke ydmyge af Herrens første 
Slag, men drev ham tværtimod til et fortvivlet, 
trodsende Forsøg paa at gøre sig selv retfærdig. 

Jeg kæmpe mig vilde 
Til Kærligheds Kilde, 
Omskabe jeg vilde mig selv! 

Han maatte da lære, > hvilket Blændværk det 
er, naar den ene Djævel skal uddrive den anden«, 
idet Aandens Hovmod altid rejste Hovedet, hver 
Gang han tyktes at have faaet nogenlunde Bugt 
med Kødets Fristelser. 

Ved Lyset, som nu faldt i hans Hjertekam- 
mer igennem den brudte Stenvæg, saa' han kun 
altfor klart sin sørgelige Tilstand og maatte >vride 
sig som en Orm i Verdens og Syndens Lænker«. 
Snart vaandede han sig under vellystige Tanker, 
og snart fristedes han af aandeligt Hovmod. Un- 

dertiden var det Bekymring for timelige Ting, 
der plagede ham. Men allerstærkest led dog hans 
opskræmte Samvittighed under den Dødskulde, 
der lammede ham, hver Gang han vilde samle 
sin Kraft til at drive de onde Fristelser bort. 
Hans Hjerte var som dødt og værgeløst overfor 
de uhyggelige Indskydelser, der i Flugt for Her- 
rens Lys jog om derinde for at søge en Vraa at 
skjule sig i. 

Og her ramtes han anden Gang haardt af et 
Bibelord, der med Lynets Klarhed viste ham hans 
egentlige Grundskade. 

Han blev nemUg slaaet af Apostelen Pauli 
Ord: »Havde jeg profetisk Gave og vidste 
alle Hemmeligheder og al Kundskab, og 
havde jeg Tro, saa at jeg kunde flytte 
Bjerge, men* havde ikke Kærlighed, da 
var jeg intet«. 

Nu saa' han klart, at Kærlighed er den eneste 
Livskraft, som kan rense og omskabe et Menne- 
skehjerte; men samtidig følte han med Forfær- 
delse, at hans Hjerte var koldt og uden Kærlighed. 
Derfor lød Apostelens Ord som en truende Tor- 
den for hans Øre: 

Jeg følte at slagen 
Af Marken, paa Fjeld 
Af Skygger bedragen 
Jeg raved* i Kvæld: 
Bortblæst var min Styrke, 
Og myrdet min Ro. 

Det tordned i Mørke: 

»Og havde du Tro 

Til Bjerge at flytte, 

Det kan ikke nytte, 

Naar stenhaardt er Hjertet og koldt«. 

Det var altsaa Sandheden, der kom for 
Dagen, da Klippehvælvet sprængtes over hans 
inderste Liv, at Hjertet i sit haarde Fængsel selv 
var forstenet til sin inderste Grand, at der i 
Hjertedybet, hvor Livskilden skulde søges, kun 
fandtes Sten og Sand og ikke en Draabe af Kær- 
ligheds himmelske Væld. 

Hvad gavnede det ham saa, at han med pro- 
fetisk Gave havde kunnet pege paa Vejen til Li- 
vets Land, og at han havde sine Fædres Tro i 
uforvansket Form? Han kunde, han vilde dog 
ikke selv søge Guds Rige: 

Thi ret som Skibet paa den vilde Bølge 
Ej uden Ror kan styres ind i Havn, 
Saa var det og med Sindets arme Snekke: 
Kompasset pegede mod Himlens Havn, — 
Men uden Ror ej did den kunde række. 
Det Ror kan hugges kun af Kærlighed, 
Og hvo som dens Forlis sig selv har voldt, 
Enhver, som lod sit Hjerte vorde koldt, 
Af intet Raad og ingen Redning veed. 
Ak, det har jeg 

Og dette kolde Hjerte holdt dog i sin Afmagt 
krampagtigt fast ved sine egne Lyster og vilde 
ikke ud af sit Mørke, fordi det fandt det for 

tungt at give Afkald paa sit eget. — »Vi føler i 
os selv en Mørkhedens Magt, som vi elsker«, 
skrev Grundtvig fire Aar efter i en af sine »bi- 
belske Prækener«. 

I en anden Præken fra samme Tid bruger 
han endnu stærkere Udtryk om Grunden til det 
syndige Hjertes Modvillighed. >Vi føler Ordets 
Guddomskraft i den salige Forjættelse om Hvile 
og Fred, som gennemklinger Hjertet, og naar vi 
da alligevel beder Jesus bortvige, lukker Øret for 
Sandhedens Ord, adspreder Tankerne for at glemme 
det eller grubler efter Tvivl, da sker det kun, 
fordi vi føler, at naar Jesus skal bo i os, da maa 
Djævlene flytte, at der kan intet Samfund være 
mellem Lys og Mørke, mellem Kristus og Belial, 
at skal Kristus tilhøre os, da maa og vi tilhøre 
ham, fornægte os selv og sige et evigt Farvel til 
de kære syndige Lyster og verdslige Begæringer, 
som er hans Fjender, den Svinehjord, i hvilken 
Djævlene farer og truer os med at tage al vor 
Glæde og Nydelse, Verdens Fred og Fryd og 
Kødets Vellyst til Afgrunden med sig; og denne 
Trusel er det, som forfærder det syndefulde Hjerte, 
saa det heller vil være Djævles Bolig end den 
Helligaands Tempel, heller vil have sin Del i Ver- 
den end trøste sig i Haabet ved det evige Livs 
Arv, saa det beder Jesus bortvige af sine Græn- 
ser. — — Ak, kan vi nægte, at vi bad ham 
bortvige, at selv vi, som tror paa hans Navn, 
mangen Gang, naar han kom med sin Tugt og 

bød de onde Lyster og de verdslige Begæringer 
bortvige, at vi da i vort Hjerte ønskede, han var 
bortveget af Hjertets Egn«. 

Han kunde ikke faa sig til at sige Verden 
ret farvel. Derfor hadede han Herrens Tugtelse. 
Men derfor var han ogsaa under Lovens Forban- 
delse og maatte føle Guds Vrede. Kun person- 
lig Erfaring kan lægge ham følgende Ord i Pen- 
nen: »O, har vi fornummet, hvad det betyder at 
være under Guds Vrede, at høre den alviden- 
des, almægtiges Tordenrøst forkynde os Døden, 
den evige Død og Helvedes Pine, har vi for- 
nummet, siger jeg, hvad det betyder at se for 
sine Øjne, hvor umuligt det er, uden Renhed og 
Helliggøreise, at se Herren, og dog føle sig ned- 
sunket i Synds og Urenheds dybe Grav, føle sig 
omsnoet af den gamle Slange, som er Djævelen, 
føle Hjertet opfyldt af hans Gift: med Hovmod, 
Gerrighed og Vellyst, og med alt dette føle 
sig aldeles udygtig til Strid, uvillig til Anger, har 
vi fornummet det, siger jeg, veed vi af Erfaring, 
hvordan man er til Mode, naar det sortner for 
Sjælens Øje, naar vi ser, at der er ingen Red- 
ning fra den evige Pine, mærk vel, den evige, 
med mindre det sker, som er en Umulighed for vore 
Øjne, at Trællen bliver Herre, og Herren bliver 
Træl, og vi bliver Syndens Herre, som behersker 
os, lærer at hade og bekæmpe, hvad vi elsker, 
lærer at elske, hvad vi hader: den Lov, som os 
fordømmer, den Herre, som os knuser med sin 

Vredes Aasyn, — har vi fornummet dette, da 
veed vi, hvad vore første Forældre følte, da de 
hørte Dommen oplæse«. 

Selv med disse fortvivlede Udsigter kunde 
det forsagte og trodsige Hjerte dog ikke gøre det 
gode Valg. Midt under Tyngsel af den knusende 
Vredes Dom vilde det endnu hævde sin Selv- 
stændighed og sin Lyst: 

Stolte Hjerte sig ophøjer, 
Alt som Hovedet sig bøjer; 
Syndens Lyster Hjertet slide, 
Medens Hænderne sig vride; 
Under Læbens Bøn omvanker 
Sjælen vild i Verdens Tanker. 

Men det er intet Under, at en Sjæl som 
hærges af slige Tanker, ikke er stemt til at granske 
i historiske Værker eller røre Digterharpen. — 
Nu lød der ingen Sang fra hans lille Kammer 
paa Valkendorfs Kollegium, 

Hvor i de forrige Dage 

Toned mit Kvad og min Klage, 

Hvor jeg med Staalhaudsker paa 

greb i de brusende Strenge, 

Lysted med Sværdet at slaa 

Spydstagers Væv — ak, for længe, 

hidtil mig Harpen af Haanden 

Faldt mellem Helvedes Helte, 

Og sønderknuset i Vaanden 

Blodige Taarer jeg fældte. — 
Thi stiUe, tavs og kold som Sten og Mur 
Er nu den Skjald, som fordum Røsten løfted\ 

Og stum er Harpen, kun et Jammersord 

Den stumme Streng kan mæle, naar den brister. 

Et saadant Jammersord fra den bristende 
Harpestreng maa man vel kalde de Brudstykker 
af aandelige Sange, som er bevaret fra disse 
mørke Decemberdage. 

I Haandskrift fra 1810 foreligger blandt andet 
følgende Tilløb til en Salme, hvis fortvivlede Slut- 
ning røber Hjertets Tilstand: 

O, søde Jesu! bøj mit Sind 

Fra Jord til dig alene, 

Saa stadig jeg maa stirre ind 

Udi dit Ord det rene! 

O, lad mig føle, hvad jeg veed: 

At alt er idel Daarlighed, 

Som ej til dig mig leder! 

Det er saa tungt: til Verdens Ros 
Et ret Farvel at sige 
Og aldrig efter Verdens Gods 
Og Klogskab mer at hige; 
Det svage Hjerte vender sig 
Saa mangen Gang igen fra dig 
Mod Verdens Tant tilbage. 

Naar Satan paa mig tager fat 

Med sine Slangetænder, 

Og naar han i den mørke Nat 

Mig gruelig omspænder, 

Da hjælper ingen Kløgt og Kunst, 

Ikkun (tit Ord er ej omsonst, 

Det ene kan ham binde. 

O, Jesus, lad en Taarestrøm 

Udaf mit Hjerte bryde! 

O, gør mig varm, o, gør mig øm, 

Og lad fra mig udflyde 

Det onde, som end plager mig, 

Som holder mig saa langt fra dig, 

Mig gør til Satans Tjener! 

Et andet større Brudstykke fra samme Tid 
viser os, hvad der sysselsatte hans Tanke Nat 
og Dag, efter at han havde lukket de historiske 
Bøger. Han søger nemlig deri at tale sig selv 
til Rette, fordi han formaster sig til at tro, at 
han kan udgrunde Forsoningens store Gaade. 

O, arme Synder, dorske Sjæl, 
O, tro dog Gud, han lyver ej. 
O, bryst dig ikke af din Synd, 
Og smyk dig ej i fule Dynd 
Med Kronen, som du end var rig, 
Om Herren ej forbarmed sig! 
O, har du glemt det dybe Fald, 
Det Fald i Adam, vores Fader, 
Den Synd, hvorfra du ej aflader, 
Om ej du lyder Herrens Kald. 

Dog Satan faldt, den høje Åand: 
Mod Gud han løftede sin Haand, 
Han vilde herske over Jord 
Og vorde som sin Skaber stor; 
Han lokked Mennesket til Død, 
Saa at sin Skabers Lov han brød: 
Han vilde selv sit Liv udgrunde, 
Han vilde, hvad han ikke kunde. 
Udgrunde den, som skabte ham. 



64 

Saa lærer os en hellig Bog; 
0^ Menneske, betænk det dog! 
Forskerts dog ej din Salighed, 
Fordi dens Løndom ej du veed! 
Og husk, hver Gang du vil forstaa 
Forsoningen, du synde maa; 
Som Adam synder du igen, 
Beviser, du var i hans Lænd, 
Da han begik den onde Daad. 

Og husk, naar du vil Himmerig 
Med Gerninger fortjene dig, 
Da stander du hovmodig end, 
Som da du laa i Adams Lænd; 
O, bøj dog Sjælens stive Nakke 
Og tag med Salighed til Takke, 
Skønt den af Naade bydes dig! 

Ingen kan undre sig over, at der mangler 
poetisk Flugt i disse Strofer, thi Ord og Tone 
vidner altfor tydelig om, at vi her har en Mand 
for os, der dødelig mat af trættende Tanker ved- 
bliver at vandre tungt i det samme vejløse Uføre 
og ikke har Magt til at lyde den Røst, der tyde- 
lig siger ham, at dette er haabløst og fordærve- 
ligt. Det er det trodsige og forsagte Hjertes sidste 
Forsøg paa at slippe fra Valgets Klarhed ved at 
indvæve sig i et tungt og sygeligt Grubleri og 
dukke ned i sin egen dunkle Grund for at und- 
gaa Gudsordets dømmende Lysstraale. 

Men denne fortvivlede Udvej var ogsaa spærret. 

Det er nemlig ejendommeligt for hele Grundt- 
vigs Sjælekamp, at Sandhedserkendelsen saa 

godt som aldrig svigtede ham. Den blev tvært- 
imod mere og mere truende klar for hans for- 
stenede Blik. Og da han dog ikke kunde faa 
Vilje til at bøje sig fuldtud for den, læste han 
snart ved dens Lys sin egen Dom med frygtelig 
Sikkerhed. 

>Der gives visse ØjebUkke« - skriver han 
nogle Aar senere (i Fortalen til »En mærkelig 
Spaadom«) — > da Sandheden staar klarere for 
os, trænger stærkere ind paa os end ellers; ind- 
til de kommer, kan Mennesket gaa hen i sin 
Forblindelse uden at være sig sin Brøde bevidst, 
men naar de kommer, da maa han enten følge 
eller fly, enten omvende sig til Gud eller forhærde 
sig, og, er han en mægtig Aand, enten blive en 
stor Guds Tjener eller en Djævels- 
Men en saadan Klarhed uden Evne til Valg 
kan et Menneske umulig taale. 

I en Ugestid havde han siddet Nat og Dag 
uden Søvn i sit Øje og »stirret uafbrudt i Hjer- 
tets Edderstrøm«, mens ingen Taare vilde lindre 
det brændende Bliks Smerte: 

Ej græde jeg kunde 
For Gud eller Ven, 
Kun grue og grunde 
Og grue igen. 

Da blev han greben af en forfærdelig Frygt 

for den evige Død: 

5 

Mig tyktes, at Staven 

Var over mig brudt, 

Til værre end Graven 

Af Herren forskudt; 

Mit Støv jeg foragted, 

Min Sjæl var mig alt, 

Jeg Døden betragted 

i aandig Gestalt; 

Med Døden i Hjerte 

Jeg følte ej Smerte, 

Men blegned og gøs for mig selv. 

Og som i en Dødskamp brød nu rædselsfulde 
Fantasier frem og omtaagede ham med Afgrun- 
dens Gøglebilleder. »Helvedes gloende Drage* 
omspændte ham med sine Vinger, »ja, Dødens 
Reb omspændte og Belials Bække« forfærdede ham. 

Alle Sjælens Kræfter kom i det vildeste Oprør. 

— »Ja, ja, vi kender det alle, somraabtepaa 
Herren i vor Sjæls Angst, da Bølgerne gik over 
vort Hoved, og Afgrunden gabede trindt os, og 
Styrmanden, som vi kaldte vor Fornuft, gav 
Roret op og overlod os til Fortvivlelsen. Vi ken- 
der Billedet, og selv de, der end ej har pløjet 
det vilde Verdenshav, de veed dog vel, der er et 
saadant i Menneskebarmen, de har dog vel seet 
paa Medmennesker, at naar det kommer i Oprør, 
da er det frygteligt over al Maade, da frelser kun 
et stort Vidunder fra Skibbrud og fra Undergang, 
da er Mandevid og Verdensklogskab og dødeliges 
Heltemod og Kæmpekræfter endnu langt mere 

utilstrækkelige end til Redning af en udmattet 
Svømmer midt i en Malstrøm. » 

I denne Hvirvel slap hans Bevidsthed sit 
Herredømme, og med et Skrig sank han ned i 
Vanviddets Mørke, rtiens hans gennemrystede 
Legeme, stumt og voldsomt, fortsatte Kampen. 

Grundtvig blev sindssyg, og hans deltagende 
Venner, Sibbern og Hersleb, Povel Dons 
og Molbech, som længe havde ængstet sig over 
hans Tilstand, maatte nu skiftes til at vaage over 
ham. Ja, naar de stærke Anfald kom, maatte de 
bogstavelig kæmpe med ham, indtil han udmattet 
faldt tilbage paa Sengen og stønnede over de 
Helvedessyner, som stod ham for Øjne. Om 
Povel Dons er det sagt, at det, som han her 
blev Vidne til, gav hans Livsmod et Knæk, som 
han aldrig forvandt. 

I et Brev, som Molbech efter Grundtvigs 
Ønske skrev til Fru Constance Leth den 20. 
Januar 1811, gives der følgende rolige men dybt 
grebne Skildring af Vennens »svare Sindssyg- 
dom«, saaledes som den i sin Opkomst maatte 
tage sig ud for den, der ikke fattede dens dybeste 
Aarsag. 

»En langvarig Anstrengelse og en til det 
yderste dreven Nattevaagen udholdt hans Kon- 
stitution ikke. En betydelig Nervesvækkelse blev 
Følgen af hine forsætlige Brud paa hans svage- 
lige Helbred, og en med hin Svaghed forenet dyb 

Grublen over Ideer, som Mennesket aldrig ud- 

5* 

tømmer, og hvis Dybde kun bliver rædsom for 
den, som vil styrte sig i Afgranden i Stedet for 
at hæve sig over den, gav ikke blot hans Tænk- 
ning en hel forandret Retning, men berøvede 
hans Aand en stor Del af dens Kraft, forstyrrede 
hans Sindsro og nedsænkte ham i den mørkeste 
Tungsindighed. Jeg har seet den ædle, som jeg 
elsker og agter saa højt, i den sørgeligste Til- 
stand, hvori jeg har seet noget Menneske; og 
jeg veed kun een Begivenhed i mit Liv [en ulyk- 
kelig Forelskelse], der har virket saa stærkt og 
voldsomt paa mig som den Skæbne, der ram- 
mede min Ven, som jeg altid har erkendt saa 
langt over mig i Kraft, at jeg maatte gyse ved 
at se en saadan Natur saaledes bøjet.« 

Saaledes havde Herrens stærke Haand ikke 
blot bøjet, men brudt dette haarde Sinds sidste 
Modstandskraft, saa at Hjertet laa dødsmærket 
og skælvende under det knusende Hammerslag. 

Men da det var kommet saa vidt, var ogsaa 
Tiden kommet, da det skulde vise sig, at den 
Haand, som havde s a ar et, kunde læge, og »at 
der er ingen anden Kristus end den haarde 
Klippe, som gør sig selv til en Kilde med levende 
Vand«. 



Herrens Lægedom. 



Saasnart Grandtvig kom til Bevidsthed om 
sin sindssyge Tilstand, var det hans Ønske at 
komme hjem til Udby for at leve der i Ro hos 
sine gamle Forældre. 

Den 20. December 1810 forlod han der- 
for København, ledsaget af sin trofaste Ven S i b- 
bern, som ikke turde lade ham rejse alene. De 
overnattede undervejs i Rønnede Kro, og her 
sprang Grundtvig om Natten ud af Sengen og laa 
knælende i Bøn paa Gulvet. Da de den næste 
Dag bedede i Vindbyholt Kro ved den gamle 
Landevej Nord for Præstø, maa han igen være 
faldet i formørkede Tanker, saa at Sibbern følte 
sig drevet til at bede for hans Sjælefred. Anden 
Juledag skrev Grundtvig nemlig til ham: »Saale- 
des som De stod for mig med foldede Hænder i 
Vindbyholt, staar De for min Sjæl, saa længe jeg 
kan aande.« 

Efter Hjemkomsten til Udby kaldte den gamle 
Præst Sibbern ind i sin Stue for at faa nærmere 
Rede paa Sønnens Tilstand, og da han hørte, 

hvorledes det havde sig med ham, udbrød han: 
»Gud ske Lov! saa lider han af Anfægtelser«. 
— Hr. Johan Grundtvig kendte af Erfaring til 
Anfægtelser. Han vidste, at det var et af Guds 
strenge Lægemidler, og hans alvorlige »Gud ske 
Lov« var som et mildt Budskab om, at denne 
farlige Sygdom ikke var til Døden, siden Her- 
rens Haand var med, selv under Sjælens sorte 
Formørkelse. 

Nu havde den syge to hos sig, der af hele 
deres Hjerte kunde bede Gud Fader vende alt 
til det bedste, og det har sikkert været ham det 
første Naadetegn fra Gud, at han lykkelig var 
naaet tilbage til Barndomshjemmet, hvor Fader 
og Moder færdedes om ham. Hans Faders faste 
Tro og hans Moders ømme Kærlighed var Lin- 
dring for hans oprevne Sind. Deres Forbønner 
og milde Trøsteord indgød ham noget af den 
Livsvarme, han sukkede efter, og lod ham føle, 
at der dog endnu var Baand, der knyttede ham 
hjertefast til Livet hos Gud. 

I disse Dage mærkede han, hvilken Vel- 
signelse det er at være født af en troende Moder, 
som han siden sang for hende: 

F6r jeg vild i Ungdomsdage, 
Vild fra Gud og fra hans Ord, 
For jeg vild med Asabrage, 
Fandt jeg sent min Frelsers Spor, 
Skønt der for min Vugge sunget 
Var saa mangen Salme sød, 

Hvad, om jeg da var udsprunget 
Af en vantro Moders Skød! 

Vel maatte Moderhjertet lide ved Sønnens 
Nød, som han siger: 

Moder jeg vil ej opregne, 
Hvad du siden for mig led, 
Ingen og i Støvets Egne, 
Ikkun Himlens Gud det veed! 

Men Lidelsen var af den Art, hvorigennem 
der fødes nyt Liv. 

I det samme Hjem, hvor hun havde baaret 
Sønnen til Verden, maatte hun nu hjælpe ham 
til at føle sig som Barn i Guds Rige: 

Der du bar mig under Hjerte 
Som en kristen Præstebrud, 
Der du fødte mig med Smerte 
Som til Verden saa til Gud. 

Ved Moderhjertets Varme oplivedes alle kære 
Erindringer hos den syge, og den forestaaende 
Julefest kaldte Hjemmets gode Engle til Hjælp 
i Nøden. Mildt dulmende har Festens dejlige 
Barneminder lejret sig om det saarede Hjerte. 
Hvor kunde det være andet, end at Klokkernes 
Kimen maatte vække de kæreste og lifligste Toner 
hos ham? 

Mens som Barn paa Landet jeg var hjemme, 
Julemorgen var mit Himmerig, 
Den du meldte mig med Englestemme, 
kimed klart den store Glæde ind. 

Tiden og Stedet, ja selv hans barnligt hjælpe- 
løse Tilstand, kaldte de Spirer frem, der havde 
været skjulte saa mange Aar i Hjertets Vinter. 
Og hvert Minde, der vaagnede, maatte være som 
en lille Engel, der lokkede og drog ham til Bar- 
net i Bethlehem. 

Han har selv ofte vidnet, at det var de 
kristne Barneminders Magt, der først vakte hans 
Trang til med den forlorne Søn at vende tilbage 
til det himmelske Faderhus. 

>F6r vi vild paa vore egne Lysters Veje, 
hvor Selvklogskab opblæser, og Verden henriver, 
og lærte vi saaledes af sørgelig Erfaring ej at 
bryde Staven over den forlorne Søn, o, hvad 
frelste os da vel uden det uudslettelige Minde om 
Fædrenehuset, hvor Barnetroen smilede saa him- 
melsk, at al Verdens Glans og Glæde, i hver Al- 
vorstime, blev os til Væmmelse <. (Søndags- 
bogen) — »Ja, I elskelige! var det tro- 
ende Forældre, som avlede og optugtede os, o, da 
skal og liflige, hellige Minder røre vort Hjerte, 
naar vi i Aanden besøger de henrundne Bame- 
dage. Vi kommer da i Hu, hvorledes fromme 
Mødre lærte os at lægge de smaa Hænder sam- 
men og stamme med Tungen det Navn, som er 
over alle Navne, i hvilket alle Knæ skal bøje sig. 

i hvilket der alene er Frelse og Fred. Vi kom- 
mer da i Hu den Barndommens uanfægtede Tro 
og den faste Tillid til den Gud, hvis Ansigt vore 
Engle saa, hvis Engle lejrede sig om vor Vugge 

og vogtede vore Gange. Vi kommer i Hu, 

med hvilken Glæde vi var opfyldte paa de hellige 
Højtider og fornemmelig paa Julens Barnefest, 
hvor inderlig vi elskede de søde Toner om det 
lidet Barn saa lysteligt, som kommet var til Jor- 
den, hvor inderlig glade vi nynnede med Morten 
Luther: 

O, vær velkommen, du ædle Gæst! 
For Synderes Skyld du kommen est 
I dette Elende her ned til mig, 
Aldrig kan jeg fuldtakke dig. 

Vi kommer i Hu, med hvilken barnlig Alvor 
og Højtidelighed vi ved Forældres Haand opgik 
til Herrens Hus at høre paa de ældres Sang og 
Ordets Tale; vi kunde ej adskille eller samle 
saa, som de voksne, men vidste dog, at det var 
Gud i Himlen, hvis Lov og Pris blev sjunget, 
hvis Ord forkyndtes fra den høje Stol; vi kendte 
dog det Jesu Frelsemavn og bøjede vort Hoved 
med de ældre og følte i vort Hjerte, at det var 
godt at tro paa ham, og Taaren perlede i Øjet, 
enddog vi ikke kunde sige, hvi den randt. Ja, 
kristne Venner! et saadant Skyggebillede af Jesu 
Barneliv, med tidlig Gudskundskab, med Tro, med 
Bøn, med Følelse af Herrens Miskundhed og hel- 

lige Glæde, et saadant ser vi i vor egen Barndom, 
hvis den henrandt i gamle, kristelige Huse, og 
har vi ved Guds Naade bevaret Troen, eller er 
vi ved hans underfulde Barmhjertighed igen ud- 
friede fra Mørkets Magt og oversatte i den Guds 
Enbaames Rige, o, da veed vi, til hvilken Velsig- 
nelse for vore Sjæle de fromme Barnedages Ihu- 
kommelse har været.« (Bibelske Prækener). 

I disse Minders Vold vaagnede Grundtvig op 
af Vildelsen og følte, at han dog ikke var sunket 
i Afgrundsdybet, som truede ham, og at hans 
Hjerte ikke var helt dødt, siden det dog endnu 
vilde lytte til Julesalmens Toner. »Saa rørtes 
dog Hjertet til at fatte den enfoldige Tro og sukke 
efter Kærlighed, der Herren rørte mig med Sand- 
heds Kraft; saa sank jeg dog tilbage i mine 
Fædres og Luthers Arme, i Tonerne fra Barne- 
alderen, hvis Klang genfødtes i mit Øre.« 

Det gik ham som den bjergtagne. Han 
vaagnede af den forfærdelige Febersøvn ved Jule- 
klokkernes Kimen. En svag Genklang tonede 
straks i hans Indre, fra Bamemindernes gyldne 
Strenge, som lagdes blot, da Bjerget brast, og 
hans syge Hjerte begyndte stammende at nynne 
Jesu Navn. 

Og snart vældede de gamle, kære Toner 
frem paa ny: 

Hver og en mig tyktes glemt, 
Men de havde dybt sig gemt 
I det lukte Hjertekammer; 

Og da Herrens Lyn slog ned 
Med et Brag, jeg ej kan nævne, 
Gennem Dørens brede Revne 
Fangerne udgik med Fryd. 
Brat fornam jeg kendte Lyd, 
Ordene mig laa paa Tunge, 
I mig tyktes det at sjunge: 
»Fra Himlen højt komme vi nu her!« 
Tonen var saa kendt og kær, 
Det ej andet kunde være, 
Svare maatte jeg i Løn: 
»Lov og Tak og evig Ære 
Ske dig, o Guds hjerte Søn!< 

I mange Aar havde hans Sjæl kun yndet den 
haarde Klang af Heltenes Højsang i Klippehallen, 
og han anede ikke selv, at de gamle Salmer, 
som havde frydet hans Barnehjerte, laa gemte i 
Bjergets Skød. 

Dog andet at mærke 

Fik Øret i Kvæld, 

Da Mjølner hin stærke 

Slog Dale i Fjæld: 

Fra stenhaarde Malme 

Den hellige Klang 

Af Fædrenes Salme 

Højrøstet udsprang 

Og lod mig fornemme, 

At Frelserens Stemme 

Af Sten kan udvirke sig Pris! 

Og ved Julesalmens »Genlyd af Englenes 
Lovsang for Hyrderne« lod han sig lede ind at 
tilbede Barnet i Bethlehem. 

Nu begyndte han >at elske Sandheden om 
sig selv« og hade hos sig selv alt, hvad der ikke 
var af Faderen men af Verden, og oprigtig at 
bede Faderen i Jesu Navn med Rod oprykke 
alt, hvad han ikke selv havde plantet. 

Nu talte hans Hjerte saaledes med sig selv: 
»Af Naturen hader vi den strenge, uforanderlige 
Lov, hader den, selv naar vi udvortes følger dens 
Bud, hader vor Gud i hans Lov, hader ham, som 
forbander, fordømmer sin Lovs Overtræder. Naar 
vi da faar den sørgelige Indsigt i Hjertets For- 

vendthed og Kraflløshed til det gode, maa 

vi ikke da enten forfærdes og ty til den Naade- 
stol. Gud har oprejst for Troen i den retfærdiges 
Blod, eller forhærde vort Hjerte og stampe mod 
Brodden. Jo, visselig, — — da maa vi vælge, 
imellem at trodse vor Gud eller ydmyge os for 
ham. Men er da det første det bedste, fordi det 

vælges af Verden? Nej, det er jo dog saa, 

at har vi den mindste Ærbødighed for Gud, 
mindste Bekymring for Sjælen, vil vi ej være 
Djævle, da maa vi i Støvet ydmyge os for ham, 
vor Lovgiver, Konge og Dommer, villig bekende, 
at Brøden er vores, at Gud er retfærdig, ja, at 
han er Kæriigheden selv, enddog han fordømmer; 
thi det er klart, at Gud fordømmer os kun, fordi 
vi elsker ham ikke, fordi al Salighed er i hans 
Kærlighed, fordi han ej kan saliggøre en Skab- 
ning, som elsker ham ikke. Visselig maa vi for- 
færdes, men det er jo godt, om ellers Guds As^nd 

sagde Sandhed, thi saa staar der skrevet (Esaj. 
66): til den elendige vil jeg se ned, til den, som 
haver en sønderbrudt Aand, og som forfærdes 
for mine Ord. Ej som de trættende, ej som de 
trodsende, nej, men sukkende, dybt nedbøjede 
spørger vi da, som fordum Jesu Disciple : hvo kan 
da blive salig?* 

Og da han havde lært at spørge saaledes, 
fik han det Svar, at hvad der er umuligt for 
Mennesker, det er muligt for Gud, at han selv 
giver os den Kærlighed, som ene kan udrense 
og forny vort syndige Hjerte, naar vi tror paa 
Jesus Kristus, i hvem hans Naade er aabenbaret. 

»Vi veed det, at naar der skal elskes, som 
Faderen elskede, der han hengav sin enbaarne 
for at genløse sine Fjender fra Døden, og som 
han elskede, der gav sig til Løsepenge for os; 
naar vi ikke blot skal elske dem, som elsker, 
men ogsaa dem, som hader os, elske den Ham- 
mer, som knuser, den Lov, som fordømmer, den 
Sandhed, som beskæmmer os, — at da staar 
Kærligheden for os som den UmuUghed at fare 
op til Himlen, da spørger vi forfærdede: hvem 
kan da blive salig ! Se, da træder Fristeren til os 
og vil indbilde os, vi har kun Valget mellem 
tvende Daarskaber: enten at bortkaste vort Salig- 
hedshaab eller at tænke, det kan opfyldes uden 
Kærhghed; men vi skal svare: Pak dig. Satan! 
du er os til Forargelse; vi tror, hvad Herren 
siger, at hvad der er umuligt for Mennesker, er 

muligt for Gud, som haver givet os sin elskelige 
Søn og vil give os alt med ham, og paa denne 
Tro, ej paa vor Kærlighed, som ej er værd at 
nævne, bygger vi vort Salighedshaab, med den 
Vished, at han, som kroner os med Naade og 
Miskundhed, vil ogsaa ved sin Aand udvide, røre 
og danne vort Hjerte, saa vi elsker ham igen, 
som bestandig elsker os først.« 

Saaledes begyndte hans Hjerte at favne Ju- 
lens Evangelium, og da han vandt den ydmyge 
Tro paa Jesus Kristus, mærkede han, at Dnderet 
skete hos ham selv, idet Livskilden draabevis 
piblede frem i hans dødsmatte Bryst. 

Paa en mærkelig Maade faldt Begivenhederne 
i hans indre Liv sammen med Aarets Gang. Med 
Solhvervet kom Krisen, og med Julen op- 
levede han de første Øjeblikke af Guds Fred 
under Englenes Sang. 

Men Ugesom Foraaret først kommer længe 
efter Solvendingen, saaledes varede det endnu 
flere Maaneder, inden Freden, Lyset og Varmen 
sejrede fuldtud i hans Hjerte. Endnu længe følte 
han sig tynget af Kulden og Mørket, og ofte 
skjulte Vintemmlmet atter de svage, frembrydende 
Solglimt. Først henad Paaske vendte Sjælens 
Kræfter ret tilbage, og med Pinsen var den 
fulde Sejr vundet. 

Under den lange, legemlige og aandelige Re- 
konvalescens havde han baade Kulde og kødelige 
Fristelser at kæmpe imod, saa at det ofte syntes 

at se lige saa mørkt ud for ham som i Decem- 
berdagene, men alier inderst havde han dog nu 
vundet Fred, og derfor bar han sine Lidelser med 
trøstigt Haab til, at Herren havde Lægedom for 
dem alle. 

Allerede et Par Dage efter Hjemkomsten 
skrev han et Brev om sin Tilstand til sin norske 
Ven Hersleb. Brevet er desværre næppe mere 
til, men Molbech skriver, at dets gode Efterret- 
ninger satte ham »i Glædes Henrykkelse«. 

Anden Juledag sendte han Sibbern sin 
Tak for Følgeskabet til Udby. »Jeg vil ikke her«, 
— skriver han — »udførlig gentage det alt forbi- 
gangne af min Helbredelseshistorie, da jeg har 
skrevet det til Hersleb ogsaa for Dem, men gen- 
tage vil jeg min inderligste Tak til Dem, gode 
Ven, for alt, hvad De har gjort og lidt for mig, 
og bede Dem bevare mig Deres Venskab, indtil 
jeg vorder i Stand til at gengælde det saa fulde- 
lig, som jeg bør; og at den Tid nu ikke længer 
er fjern, tør jeg med Guds Bistand haabe, thi 
nu føler jeg, at jeg har et Hjerte.« 

Han kunde nu atter sysle lidt med literære 
Arbejder. 

Imellem Jul og Nytaar udkom hans to Smaa- 
bøger, Nytaarsgaven >Idunna« og »Nyaars- 
nateller Blik paa Kris tendom og Historie«. 
Indholdet af disse var, som ovenfor nævnt, skre- 
vet og ordnet tidligere paa Efteraaret, og Fortalen 
til »Idunna« er underskrevet den 5. December. 

Derimod stammer Fortalen til »Nyaarsnat« 
fra Krisens Tid, og det er især med Hensyn til 
denne, at han i :»Kirkespejlet« kalder dette 
lille Skrift »det eneste Spor i Lseseverdenen « fra 
Sværmertiden, og i »Kvædlinger« siger, at det 
er skrevet og udgivet paa Grænsen af hans Lev- 
neds tvende Aar, som en Fortale til hans føl- 
gende Liv. 

Denne Fortale, som er dateret 31. December, 
men som i Virkeligheden er skrevet mindst en 
Uge tidligere, er nemlig det eneste trykte Arbejde 
fra Grundtvigs Haand, der stammer fra sidste 
Halvdel af December 1810. Det er sandsynligt, 
at han har gjort Udkast til den, inden han blev 
syg, men at han har ændret Teksten efter Hjem- 
komsten til Udby og indsendt den til Trykning 
sammen med Brevet til Hersleb, hvis han ikke, 
lige inden Afrejsen fra København, har været 
rask nok til at lægge sidste Haand paa Arbejdet. 

I alle Tilfælde bærer den kendeligt Spor af, 
hvad han gennemlevede i de strenge Dage, da 
han grublede over Forsoningens Gaade, og ud- 
trykker hans Erkendelse af, at han den Gang 
havde været inde paa en skæbnesvanger Bane. 
Den er hans første offentlige Ord efter Omslaget 
og begynder Rækken af de mange aabenbare 
Skriftemaal, som han i de følgende Aar aflagde, 
til Spot for Verden, men til nyttig Oplysning for 
Efterslægten. 

Efter en Indledning, hvori han, med samme 

Syn, som udtales i Digtet »Livets Æbler«, hæv- 
der, at al Videnskab og Poesi udspringer af Re- 
ligionen, og at Poesien saavelsom Videnskaben 
i de sidste Tider har overskaaret sin egen Rod 
ved at fornægte sit Ophav, fortsætter han: 

»Med Smerte og Skam maa jeg bekende, at 
jeg selv saa fuldt som nogen har været delagtig 
i denne Forstandens Hovmod, ja, at min Brøde 
vel endog var større end mange andres. Jeg vil 
ikke tale om den Tid, da jeg som Tidens Gen- 
lyd besmittede Herrens Hus med unyttig og be- 
spottelig Tale om Pligt og Saligheds Fortjeneste, 
om den dydige Mand, den redelige Sandhedens 
Lærer, Jesus, som dog ikke tog i Betænkning at 
udgive sig for andet, end han var, og at bekræfte 
Usandheden ved tilsyneladende Underværker; thi 
ved denne Tid har min Hovmod skammet sig for 
længe siden. Men i flere Aar har jeg agtet Kri- 
stendommen for Guds umiddelbare Aabenbaring 
ved sin enbaarne, og dog har jeg vovet, som for 
at redde dens Sandhed at spænde den i menne- 
skelig Menings Aag*). Det faldt mig endnu stedse 
for tungt at tage Fornuften fangen under Troens 
Lydighed; jeg vilde selv udgrunde, hvorfor Kri- 
stendommen var sand, og selv da jeg erkendte 
Umuligheden heraf, kostede det mig dog Over- 



*) fremfor alt i min Afhandling om Religion og Li- 
turgi, hvor imidlertid Digteren var adskillige Aar 
forud for Mennesket. 

6 

vindelse offentlig at bekende, jeg ej om det usyn- 
lige havde nogen Vished, som var min egen. 
Skønt Menneskets Fald længe havde været mig 
klart, og skønt jeg ikke vidste noget andet Mid- 
del til Oprejsning end Kristus, forargede hans 
Forsoning mig dog paa en Maade, fordi jeg ikke 
kunde finde noget i min Grublen, som lignede 
den. Gid dette maa tjene til Advarsel for dem, 
som tror, at de er Kristne, naar de deler den 
falske Ærbødighed for Kristendommens Hemme- 
ligheder, som nogle af de nyeste Filosoffer stiller 
til Skue! Ved Guds Naade har jeg nu bøjet min 
Forstands Hovmod, og nu forekommer det mig 
ubegribeligt, hvorledes man kan tro, at Kristus 
var mer end et Menneske, og dog ikke tro hans 
Lære, blot fordi den er hans, da vi, ved at 
fordre andet Bevis af os selv som Troens Be- 
tingelse forudsætter, at vi anser os i det ringeste 

for lige saa kloge som ham. Med denne 

Vished vil vel ingen mene, at jeg i nærværende 
Tidsalder kan vanke rolig om mellem det gamle 
Nordens Kæmpeskygger. Nedkaste mig i den 
brusende Strøm, det maa jeg: henrive mig mæg- 
ter den ej ; men om den skal lukke sig over mig, 
derfor raader den evige. Paa Randen af det 
bundløse Svælg, mod hvilket Tidsalderen blindt 
fremhaster, der vil jeg stande: jeg vil udspænde 
for den sit eget Billede, og ved Siden vil jeg 
stille to luende Blus: Herrens Ord og de forbi- 
gangne Tiders Vidnesbyrd. Kalde og varsle ' 

Herrens Navn, det vil jeg, saa længe han for- 
lener mig Kraft og tillader mig at opløfte Røsten ; 
thi hans er Magten og Æren i al Evighed! — 
Dette var egentlig ingen Fortale til efterfølgende 
Smaadigte, men udgør meget mere i Forening 
med dem Fortalen til mit følgende Liv. « 

Der laa et mærkeligt Fremtidssyn i disse 
Ord, men mange Toner i den kække Tale minder 
dog endnu nærmest om det stolte Sværmeri, som 
gijc forud for Ydmygelsen. Et Par Uger senere 
vilde han næppe have talt saa dristigt om sin 
tilkommende Gerning, det ser vi blandt andet 
af, at han i Juleugen forhandlede med Faderen 
om at optage den beskedne Gerning som Ka- 
pellan derhjemme, langt fra den store Verdens 
brusende Strøm. Han, som tidligere havde 
trykket sig ved at > begrave« sine store Evner i 
denne landlige Afkrog, ønskede nu intet hellere 
end at faa denne ydmyge Tjeneste og vilde agte 
det for et Tegn paa, at Herren ikke havde slaaet 
Haanden af ham, hvis det lykkedes at faa Ønsket 
opfyldt. 

Sagen havde nemlig sine Vanskeligheder. 

Den 1. Oktober havde Hr. Johan Grundtvig 
søgt sin Afsked, og denne var under den 14. 
December blevet ham bevilget med Pension fra 
1. Januar 1811 at regne. Nu enedes han imid- 
lertid med Sønnen om, at han skulde indgive 
ny. Ansøgning om at maatte blive i Embedet og 
faa Sønnen til Kapellan. 

5' 

Det varede dog flere Maaiieder, inden Kon- 
gen indvilgede i denne Ordning. 



Den 29. December rejste Grundtvig tUbage 
til København efter en alvorlig men velsignet 
Jul i Barndomshjemmet. Hans Sind var mere 
roligt, og hans Hoved nogenlunde klart; men 
blegt og underlig anspændt var hans Ansigt, da 
Vennerne saa ham igen. 

I Hovedstaden forestod der ham en Ube- 
hagelighed, som vistnok under andre Forhold 
kunde have været tung at bære. Hans Ansøg- 
ning til Kongen om, at Sagen om Dimisprækenen 
maatte komme for Retten, var nemlig blevet af- 
slaaet, og under 5. Januar 1811 resolverede Fre- 
derik den Sjette, at »Kandidat N. F. S. Grundt- 
vig bliver for Konsistoriet at indkalde, hvor ham 
af Rector magnificus gives en Advarsel og Irette- 
sættelse, fordi han i Trykken har udgivet ind- 
bemeldte Dimisprædiken.« 

Som en Følge heraf maatte Synderen møde 
for Konsistoriet den 12. Januar 1811 og modtog 
her Irettesættelsen, hvori han dadles, fordi han, 
dels ved imod sit Løfte (!) at give sin Prædiken 
i Trykken, dels ved nogle Bekendtgørelser i de 
offentlige Tidender i denne Anledning og dels 
ved at forlange Sagen paakendt ved Domstolene 
egentligen synes at røbe en forfængelig Attraa 
efter at gøre Opsigt.« 

I »Kirkespejletc skildrer Grundtvig den 
højtidelige Handling saaledes : »Irettesættelsen kom 
egentlig ikke til at lyde, thi den bestod blot i, 
at Universitetets Rektor læste op for mig af den 
kongelige Resolution, at jeg skulde have en 
Irettesaéttelse, fordi jeg syntes at røbe den Hen- 
sigt at gøre Opsigt. Selv Hornemann ynkedes 
over mig, saa han fulgte mig ud i Studiegaarden 
og bad mig blæse ad det Vanheld, som ogsaa 
Langebek havde haft. Moldenhawer græd over 
mig som en gammel Romer ved Tanken om 
Lykkens Ustadighed, og Kaas, som var Præsident 
i det danske Kancelli, forsikrede mig, at baade 
Kongen og han vidste, jeg havde Ret, saa det 
skulde ej i mindste Maade skade mig, men man 
maatte gøre lidt for Gejstligheden, og han havde 
selv oftere forgæves formanet den til at præke lidt 
mere bibelsk — altsammen, fordi man tænkte, det 
var over denne latterlige Sag, jeg var nær ved 
at synke i Jorden.« 

Det har været Grundtvig meget trættende 
at færdes i København i de Dage. Hans legem- 
lige og sjælelige Helbred var jo endnu overmaade 
skrøbeligt, og de mange Forretninger, som maatte 
udføres under det korte Ophold derinde, gjorde 
ham nervøs. Men endnu mere trykkedes han 
dog af, at han kun mærkede saa lidt til aande- 
lig Fremgang. Endnu maatte han bestandig 
sukke over Hjertets Kulde. Men der var dog nu 
ét lille Gran af Liv at spore derinde. 

Den 3. Januar havde Molbech fra Sorø 
skrevet ham til og sluttet med at ønske ham 
»Kraft i Aanden, Fred og Kærlighed i Hjertet,« 
— »da har du vist alt, hvad du selv ønsker dig.« 

Den 5. Januar svarede Grundtvig fra 
Valkendorfs Kollegium: 
»Kære Ven! 

Dit kærlige, venlige Brev modtog jeg nu og 
iler med at skrive dig et Par Linjer til. Inderlig 
Tak for dit gode Ønske! Ja, bedste Ven! det 
er, hvad jeg behøver, og hvad jeg tror mig paa 
Vejen til at faa, men jeg har det endnu kun 
halv. I Øjeblikke slaar mit Hjerte ret varmt for 
alle Mennesker, men det kølnes igen, og det be- 
kymrer mig. Dog, den Gud, som har begyndt 
den gode Gerning i mig, vil ogsaa fuldende den.« 

Af samme Brev ses det, at hans egentlige 
Ærende i København var at udvirke Tilladelse 
til, at han maatte blive Kapellan hos sin Fader. 
Herom agtede han personlig at ansøge Kong 
Frederik, og saa snart denne Audiens var op- 
naaet, var det hans Hensigt at rejse hjem igen 
til Udby, thi han længtes ret inderUg efter Hjem- 
mets Fred. 

Han ender Brevet med at ønske, at Gud 
ogsaa vil skænke Vennen »Fred i Hjertet og ud- 
vortes Sundhed.« »Hold dig til Ham og hans 
Kristus, thi han er en mægtig Frelser!« 

Under Opholdet i Byen har Grundtvig sik- 
kert faaet gamle Biskop Balles Tilsagn om, at 

han vilde støtte sin Svogers Ansøgning hos Kon- 
gen og KaneeUiet, og denne Hjælp tilskriver han 
senere Sagens heldige Udfald. 

Desuden har han benyttet Lejligheden til at 
søge Lægeraad hos sin Stiffætter, Professor O. H. 
Mynster, og denne foreskrev^ ham nogle Piller 
for hans svækkede Hjerne, hvis Hukommelse var 
sløvet en Del under Sygdommen. 

Nogle Dage før Grundtvigs Opbrud kom 
Molbech tilbage til København og traf ham d er. 
Sit Indtryk meddeler han i det ovennævnte Brev 
af 20. Januar til Fru Constance Leth. »Jeg 
fandt ham vel roligere, end da jeg rejste bort, 
men endnu meget svag paa Legeme; i en bedre 
Stemning, saa mild og sagtmodig, at jeg virkeUg 
næppe kendte ham igen, men [han syntes] langt- 
fra ganske at have vundet Ro i Hjertet og Klar- 
hed i Sjælen tilbage. — Hvad Følger det vil have 
for ham at leve i Ensomhed i Udby, kan jeg 
ikke forudse. Selv haaber han det bedste.« 

Besynderligt nok tilføjer Molbech her nogle 
Ord, som røber en fuldstændig Mangel paa dybere 
Forstaaelse af Grundtvigs Ve og Vel: »Jeg veed 
dog et andet Sted, hvor jeg, i det mindste for 
en Tid, hellere ønskede ham hen.« Hermed maa 
han tænke paa Fru Constances Hjem paa Ege- 
løkke. Men var der et Sted, Grundtvig ikke 
kunde taale at være, saa maatte det være der, 
hvor han havde faaet Spiren til den Hjertesyg- 
dom, der nu endelig begyndte at læges. 

Blandt de mange urene Tanker, som i hans 
Svaghedstilstand imod hans Vilje opstod hos 
ham, var netop ogsaa Sansedrømme, der havde 
deres Rod i det vædskende Hjertesaar, som nu 
først var lagt aabent for den himmelske Læges 
Haand. De egenkærUge Lyster saavelsom de 
hovmodige Tanker var ganske vist oprykkede af 
Sjælens Grund, men inden de forsvandt fra 
Overfladen af hans Bevidsthedsliv, voldte de ham 
mange ængstelige og skamfulde Følelser, indtil 
de omsider skylledes helt bort af den rensende 
Livstrøm og Angerens Taarer. 

Den 14. Januar rejste han hjem til Udby 
igen. Og her kom han lidt efter lidt til Kræfter. 

I Brev af 4. Februar til Molbech skildrer 
han sin Tilværelse: »Saare foranderlig har mit 
Sinds Tilstand været, siden vi skiltes ad, hvori 
mit Legem har den meste Skyld, ikke fordi dets 
Tilstand bekymrer mig saa synderlig, men fordi 
Nervesvagheden gør mig tilbøjelig til Grublen og 
udygtig til at bortskyde de uværdige, urene, ja 
ofte formastelige Tanker, som trænger frefn og 
forfølger mig. Imidlertid skænker Gud mig dog 
stundom lyse Øjeblikke, hvori jeg aner en Frem- 
tid, da jeg, med urokkelig Tro paa Kristen- 
dommens Sandhed, skal ved den Helligaands 
Kraft fremvandre frimodig i Ydmyghed og Kær- 
lighed. Gud give, den Tid ej maa være langt 
borte, thi tit er min Tilstand ret bedrøvelig, men 
jeg erkender, at det er mine Synders Skyld, og 

har den Vished, at Gud vil handle med mig 
efter sin store Kærlighed og for Jesu Skyld for- 
barme sig over mig og udløse mig af Trængse- 
len, naar hans behagelige Time kommer.« — 
Hukommelsen synes ham endnu meget svag. 
Den 17. Februar skriver han: 

»Det Liv, jeg fører, er just ikke-^behageligt ; 
Guds Revselse er ikke endnu til Ende, dog har 
jeg det visse Haab til min Frelser, at Gud snart 
skal tage mig til Naade og da forlene mig Styrke 
til at imodstaa det onde. Hvad der i den sidste 
Tid dobbelt ængster mig, er, at urene og for- 
mastelige Tanker stedse forfølger mig og opstiger 
hos mig, uden at jeg har Styrke til at bortskyde 
•dem. Jeg veed, du tror ikke paa Djævelens 
Fristelser, men jeg vil ønske af mit Hjerte, at 
du aldrig som jeg maa overbevises om dem; thi 
det er skrækkeligt. Det er bogstavelig sandt, 
hvad Kingo siger i en [af] sine dejlige Salmer: 

Snart vil hån Munden binde, 
Den Gud ej prise skal, 
Snart vil han Øjet blinde, 
At ej fra Mørkheds Dal 
Jeg Naadens Lys skal se, 
Snart døver han mit Øre, 
Jeg ej Guds Ord skal høre 
At lindre Sjælens Ve. 

Arbejde kunde jeg nok, naar jeg kun kunde 
faa ret stor Interesse for et Arbejde, hvorover 
jeg ingen Skrupel gjorde mig; men det er vel 

ikke at vente, førend Gud sætter mig i en Embeds- 
stilling, thi da veed jeg, det er hans Vilje, at jeg 
skal opfylde de PHgter, som derved paalægges 
mig, og da haaber jeg, han giver mig sin Kraft 
til at stride imod og overvinde de onde Magter, 

som belurer og belejrer mig. Er du, gode 

M., blevet enig med dig selv? Har din gode 
Aand sejret og ført dig i Ydmyghed til Korsets 
Fod? Tro mig, saa megen Trængsel jeg ogsaa 
Uder, og saa vaklende end mit Haab ofte er, 
overbevises jeg dog daglig mere og mere om 
Kristendommens guddommelige Sandhed og Kraft, 
og egentlig forsinkes min Helbredelse ene der- 
derved, at jeg er for dorsk til at slutte mig i 
Bøn og Paakaldelse fast til min Forløser. Dog 
dertil vil han selv hjælpe mig omsider, og da 
skal jeg forkynde hans Pris med et glad Hjerte.« 

For Molbech, der ikke troede paa Herrens 
umiddelbare Tugtelser og ikke regnede Talen om 
Djævelen for andet end Overtro, var dette Brev, 
der dog viser en lykkelig Fremgang, ikke meget 
opbyggeUgt, og han søgte derfor i bedste Mening 
at faa sin Ven paa andre Tanker. Grundtvig 
burde huske, at hans Lidelser for største Delen 
var legemlige og søge at fly den mørke Grublen, 
der kun ledte ham ind i Uvisheds og Ukærligheds 
Nat. 

»At tænke mig noget absolut Onde eller at 
tro paa Djævelen, som jeg tror paa Gud, er mig 
umuligt. Synd er egentlig kun Svaghed eller 

Sjælssygdom. Alt i Tilværelsen er vel ikke lige 
godt ; Skyggen maa være, hvor Lyset er, — men 
at finde Skygge overalt er en sørgelig Forblin- 
delse.« 

»Du bør vende dig mod Livet og Menneskene 
for at se, at Dagen endnu ikke er forsvundet, og 
at Haabet, Evigheds levende Vidne, følger den 
gode paa tornefulde og blomsterstrøde Veje 
lige til Graven. Tro mig, elskede Ven! Du vil 
i Kærlighed til Menneskene finde den sødeste 
Lindring for alle Hjertets Saar; — Du vil aldrig, 
saalænge du elsker, mistvivle om Salighed.« 

»Lad disse mit Hjertets Ytringer ikke mis- 
hage dig, kære Grundtvig! — Jeg ønskede saa 
inderlig, at Rolighed og Kraft snart maatte vende 
tilbage hos dig, — men jeg vilde ogsaa, at du 
selv med Varme og Iver skulde fremme dit eget 
Vel og ikke mere og mere vende dig bort fra 
Livet.« 

Men Grundtvig kunde naturligvis ikke, selv 
af de blideste Venneraad, føres bort fra taal- 
modigt at vandre videre paa den snævre Sti, 
han nu, trods alt, med Glæde fulgte. 

>Kære Ven!« — skriver han den 9. Marts 
til Molbech — »Dit Brev har jeg faaet og ej 
uden Rørelse erkendt din venhge Deltagelse i 
min Skæbne, endskønt dit Synspunkt for samme 
vist aldrig vorder mit. Ogsaa jeg har, Gud være 
lovet, en fast Tro paa den Guds Visdom og 
Kærlighed, som elskede Verden saa højt, at han 

hengav sin enbaarne, og det kan derfor aldrig 
falde mig ind, naar jeg taler om Guds Tugtelse, 
at mene andet end en Modgang til Opvækkelse af 
den sovende Samvittighed og viis Styrelse til 
Forbedring. En saadan Tugtelse er mig veder- 
faret, dens Nødvendighed synes mig aldeles klar, 
og jeg takker Gud oprigtig for den, thi den har 
ydmyget mig under Guds vældige Haand. Gud 
give, jeg maa benytte den til oprigtig Anger og 
varig Forbedring!« 

»Hvori mine Lidelser bestaar, derom vil jeg 
næppe blive enig med nogen og mindst med dig, 
der ej vil tro nogen Djævel (fra at tro paa 
ham bevare os Gud!) at være til; men ligesom 
jeg er vis forsikret paa, at hverken Jesus eller 
hans Apostle have løjet, saa vilde min hele Til- 
stand være den uforklarligste Gaade, dersom ej 
Satan var medvirkende. Dermed nægter jeg 
ingenlunde, at nogen legemlig Svaghed kan være 
dermed forbundet; men ligesom nu lang Erfaring 
har lært mig, at Medikamenter slet intet udrette, 
er jeg ogsaa vis paa, at naar mit Sindelag ved 
Guds Naade er blevet, hvad det bør være, vil 
Plagen uden mange udvortes Midler ophøre.« 

Skønt Grundtvig saa' saa alvorligt paa de Fri- 
stelser, han led under, fulgte han dog nu trøstig 
den Vej, som Herren banede for ham gennem 
Mørket. 

Den Vej paa Jord, 
Til Himlens høje Sale 

Sig sælsom snor 

fgennem Skyggedale, 

Som solsprængt Sky 

Af Dagen ny 

Paa Herrens Vej er hver en Skygge. 

Vel tornestrøet 

Er Stien somme Steder, 

Men rosenbødt, 

Som Sorgen er med Glæder; 

Af Jesu Røst 

Opvokser Trøst, 

Med Rosen læges Tornestikket. 

Det lader sig ikke gøre Skridt for Skridt at 
at paavise Grundtvigs Fremgang paa denne 
underfulde Vej ; thi her er ikke Menneskets egne 
Handlinger det afgørende. Det er Guds Aand, 
som lønlig forvandler Hjertet og lader Glæderne 
fremspire af den beredte Jordbund. 

»Naar vi hver for sig i Stilhed betænker, ad 
hvilke underfulde Veje vi selv er førte fra Mør- 
ket til Lyset, fra Satans Magt til Guds Rige, o, 
da maa vi vel udbryde med Herrens Apostel: 
O, Rigdomsdyb baade paa Guds Visdom og 
Kundskab! hvor uransagelige er hans Raad og 
hans Veje usporlige!« (Bibelske Prækener). 

»Det skal hver Kristen vel nødes til at be- 
kende*, — siger han et andet Sted — »at det 
var ikke ham selv, som overvandt sig selv og 
undertvang Mørket ved Lyset, men at det var 
Guds Gerning i ham ved sin Helligaand.* 

Derfor kalder Grundtvig i en Pinsepræken 
fra 1814 den tredje Trosartikel »Kristen- 
dommens Sjæl«, thi »aldrig havde Lyset indtaget 
noget Menneskehjerte, dersom der ikke var en 
Helligaand, hvis Guddomskraft sønderknuste og 
smeltede.« »Kom vi derfor ved Guds Naade tU 
at erkende dens Nødvendighed og sukke efter 
Guds Rige, da veed vi ogsaa, at vi følte ingen 
Fred, før vi i Jesu Navn bad Faderen om sin 
Helligaand, som ene kan dræbe det gamle Men- 
neske i os og genføde os til Guds Børn paa 
underhg Maade.« 

Men kan vi end ikke efterspore alle Aandens 
underlige Veje i et Menneskehjerte, saa kan vi 
dog af de Vink, Grundtvig selv har givet os om, 
hvad han lærte i Guds Skole, faa en Del nyttig 
Oplysning om, hvorledes Fremgangen skete med 
ham. 

Først og fremmest faar vi at se, at Midlerne, 
som Guds A and brugte, var den samme kriste- 
lige Børnelærdom, som Kirken altid har hen- 
vist os til, i Forening med Herrens Sakra- 
menter, som har Forjættelsen om at kunne 
skabe og nære det nye Liv hos den, som nyder 
dem i Jesu Tro. 

Hvad Grundtvig femten Aar senere naaede 
til at kunne oplyse saa klart som ingen anden 
Kirkelærer i mange Hundrede Aar, det oplevede 
han selv allerede nu i Aandens Skole. 

Han følte sig fornyet og bekræftet i sin 
Da ab s Naade, efterhaanden som han lærte af 
Hjertet at forsage Djævelen og tro paa Gud 
Fader, Guds Søn og den Helligaand. 

»Forsages skal Djævelen og Verden« 
— skrev han 1815 — »før der tilstedes os Ad- 
gang, intet, slet intet kan vi føre med os uden 
en nedbøjet Aand og et sønderknust Hjerte.« 

I et saadant Hjerte kan Guds Aand gøre sit 
Under ved Troens Ord. 

»Jegveed,« — sigerhaniSøndagsbogen — 
>at saasnart jeg igen oprigtig troende tilegnede 
mig vor fælles kristelige Børnelærdom, trøstede 
mig ved Da ab en i Navnet Faderens, Sønnens 
og den Helligaands og længtes efter Nadveren, 
som Kristi Legems og Blods virkelige Samfund, 
da blev det Troens Ord, vi alle bekender, 

levende i mig , og at det kun er Aand, 

som kan blæse Liv i Ordet, kun Jesu Kristi 
Aand der kan oplive hans Ord, det er Slutninger 
saa lette og urokkelige, at de hører til Børne- 
lærdommen for alle dem, som er af Sandhed.« 

>Jeg blev« — skriver han andensteds i Søn- 
dagsbogen — »i min Ungdom en Fornægter 
og Spotter med de andre og lod mig ubekymret 
henrive af Strømmen, men endnu før jeg naaede 
mine myndige Aar, saa jeg Glimt af Straalekransen, 
hvormed Tiderne efter den levende Guds Vilje 
har omvundet Jesu Kristi Navn, saa mine Knæ 
maatte bøje sig, og min Tunge bekende hans 

Guddom, og førend jeg endnu annammede det^ 
hellige Embede, jeg nu i tyve Aar, ved frimodig 
Bekendelse af den korsfæstede, igen opstandne, 
har stræbt at gøre Fyldest, var jeg paa dea 
tornede Vej, ved Guds Naade, kommet tilbage til 
min Barndoms Tro, saa jeg gerne foldede mine 
Hænder med de smaa og indesluttede alt, hvad 
jeg troede og vidste, i den enfoldige Trosbekend- 
else ved Daaben, som vi plejer at kalde de tre 

Troens Artikler.« »Saaledes fandt jeg, 

det netop havde været med vor velsignede Kirke- 
fader, Morten Luther — og paastod urokke- 
lig med ham, at hvad end de Skriftkloge siger, 
saa skal dog den lille Katekismus herske i 
Kristi Kirke til Enden, som den aabenbart har 
hersket fra Begyndelsen, overalt hvor det var 
Alvor med Troen paa Kristus og Lysten til det 
evige Liv i hans Navn.« 

Fra selve Foraaret 1811 har vi desuden et 
Vidnesbyrd om, at Grundtvig den Gang havde 
lært at trøste sig ved Daaben s Naade og er- 
kendt, at det er Daaben, som skænker os den 
Helligaand. 

I en af de »kristelige Slutninger« paa »Op- 
trin af Norners og Asers Kamp«, som han 
tildigtede i dette Foraar, føres følgende Samtale: 

Odrun. 

Ja, grandt jeg ser det: naar os Tvivl vil ængste, 
Da skal til Jesus skyndehg vi ty, 

I ham beskue Kærlighedens Under 
Og drukne Tvivlen i hans dybe Vunder. 
Men kan vi altid os besinde ret? 
Og rokkes Troen ej af Tvivlen let? 

Torkild. 

Jo, visselig! og skulde selv vi stride, 

Da blev det snarlig med vor Tro forbi; 

Men derfor og enhver, som vil bekende 

Sit Hjertes Tro paa Herren Jesum Krist, 

Blir døbt med Vand til Tro paa een i trende, 

Til Tro paa Fader, Søn og Helligaand. 

Og denne Aand, Gud Faders Helligaand, 

Som fordum svæved over tomme Vande, 

Og af hvis Aande alt, som blev, er skabt, — — 

I hvert et Bryst, som trøster sig derved, 

Indaander Lys og Kraft og Kærlighed. 

I Troen paa Daabens Naade fandt han Evnen 
til at bede et barnligt Fadervor, og nu kunde 
hans Sjæl finde Hvile i Guds Fred, naar Vel- 
signelsen lystes over ham. — Med Barnesind 
læste han nu atter i Bibelen og fandt rigeligt 
Lys der over Livets Sandheder. 

Men fornemmelig maatte han dog længes 
efter Herrens Nadver, hvorfra han alene 
kunde faa den Kærlighed, han havde sukket efter, 
siden han var bleven ramt af Pauli Ord, at uden 
Kærlighed er alle Dyder tomme, klingende Bjælder. 

Det lader sig ikke oplyse, naar Grundtvig 
første Gang efter sin Sygdom gik til Herrens 
Bord. Men han har flere Gange talt om Alter- 
gangens velsignede Virkning paa ham. — Saa- 

7 

ledes priser han »vor guddommelige Ven, som 
overvandt det onde med det gode og samlede 
gloende Kul paa vort Hoved ved, da vi hungrede 
og tørstede, kun fordi vi var ham fjendske i 
Selvraadighed, da at give os Mad og Drikke til 
Livsophold evindelig, og det uagtet Maden var 
hans Legem, og Drikken var hans Blod.« 

Men han kendte ogsaa af Erfaring det strenge 
Skriftemaal, som maatte gaa forud. »Vi 
maa fornægte os selv, før vi kan iføre Kristum 
og saaledes ved Tro og Tilegnelse blive delagtig 
i ham, aandelig æde hans Kød og drikke hans 
Blod.« 

I »Nyaarsmorgen« synger han om, hvor- 
ledes Aanden lærte ham denne Selvfornægtelse 
og bar ham ind i Kirkens Kor. 

Der selv han mig døbte 

Til Anger og Bod, 

Og han, som os købte 

Fra Død ved sit Blod, 

Han skænked mig Livet, 

Som ham det er givet, 

Med Kysset i Kærligheds Kalk. 

Hvad han herom mindes, det er ingen Drøm, 

Thi i mig end findes 
Den levende Strøm, 
Som læsker og kvæger 
Med Væde fuld sød. 
Som dybt mig bevæger 
I Lyst og i Nød. 



'H 



99 

Ja. Kærlighedsstrømmen, 
Som klarede Drømmen, 
Tilbeder, lovsynger min Sjæl! 

Ved Herrens Alter lærte han Kærligheds 
store Under at kende, saa han fra nu af forstod, 
at Kærlighedsbudet, der er det største af alle og 
det umuligste at opfylde ved egen Kraft, det op- 
fyldes paa os, naar Guds Kærlighed, som er 
givet os i Jesus Kristus, fremvælder af Hjertets 
Grund ved den Helligaands Kraft. 

>Saa længe Troen derpaa er os en Byrde, 
og, i det hele, saa længe vi arbejder paa at 
bygge Gud et Hus i vor Hjerne, saa længe er 
vor Gudskundskab i det mindste halvdød; thi 
saa snart vi levende trænger ind i Guds Væsens 
Hemmelighed, da er det os ikke længer en 
Hemmelighed, at Gud under hele vor Udvikling 
umuligt kan begribes af os, uden i Hjertet, i 
Kærligheden, som er den levende Hemmelig- 
hed, der forklarer alt andet, og er os aabenbar 
kun dunkel i sit Dyb, fordi den er dybere end 
vi, fordi den er Kilden, hvoraf vi opsteg, er 
Roden, som bærer og opliver os, og kan kun 
gennemskues, maales og begribes af sig . selv, 
det er: af Gud, thi Gud er Kærlighed!« 

Hermed er det sagt, hvorledes det Under 
kunde ske, at hans Hjerte, som var udtørret til 
Grunden og forhærdet til Sten, kunde blive 
levende igen. Guds Aand havde gjort, hvad der 
var umuligt for Mennesker. Han havde ladet 

7* 

Livets Kilde med Kærligheds Strøm bryde frem 
i det tørre Sand og skabt et nyt Hjerte i hans 
sønderknuste Bryst. 

Fra denne Kilde udstrømmede de levende 
Vande, som efterhaanden smeltede Isen i det 
haarde Sind og frugtbargjorde den golde Jord. 

Et mægtigt Vaarbrud var der kommet i 
Grundtvigs Sjæl. Isbjergene hensmeltede i Taare- 
floder, og Haabets herUge Sang begyndte at tone 
over den nye Verden, der foldede sig ud i 
hans Hjerte. — Nu mærkede han, at Paasken 
var i Vente, selv om Vejret stundom slog otn 
og bragte kolde Vinde, som truede de spæde 
Spirer, der mylrede frem. 

Med Vaaren vaagnede hans Trang til at 
digte, og hans første Sang blev et glædeligt 
Vidnesbyrd om, at hans dybe Hjertesaar nu 
endelig var læget. Det er nemlig et alvorligt og 
dejligt Digt til Fru Constance Leth, hvori 
han roligt og mildt taler om den forbigangne 
Tids Lidenskab som noget, han nu er lykkelig 
helbredet for. Som en kæriig Broder kan han 
nu hilse hende og af Hjertet ønske hende den 
Fred, han selv har vundet. 

Digtet er skrevet i Anledning af hendes 
Fødselsdag, Skærtorsdag den 11. April 1811, 
og Dagen giver ham LejKghed til at minde om 
den Velsignelse, Paasken skal bringe os. Helt 
igennem fornemmer man den usikre, men dog 
haabefulde Stemning, der svarer til Aprilsvejret 

i Naturen. Hans Hjerteager er vel endnu noget 
tung og kold, men Isen er bortsmeltet og den 
mørke Muld prydes allerede af en og anden 
Vaarblomst, hvoriblandt Paaskeliljens Knop er 
den kendeligste. 

Enhver Læser vil i den foregaaende Skildring 
have Forudsætninger for uden nærmere Forklaring 
at forstaa dette skønne Billede af Grundtvigs 
tidligere Liv og daværende Tilstand. Det skal 
derfor anføres her som et poetisk Tilbageblik 
over den Udvikling, der har været vor Frem- 
stillings Genstand. 

Til en Veninde. 

Det er den syvende, maaske den sidste Gang, 
Da paa din Fødselsdag du lytter til min Sang; 
Ak, naar mit Øje vender sig tilbage 
Til A arenes saa snart henrundne Dage, 
Da sukker jeg saa dybt og mangen Gang; 
Ja, kun et Suk er denne Højtidssang. 

Jeg ser mig som utæmmet Yngling stande. 
Hovmodig af, hvad dog jeg maatte sande. 
At uforskyldt mig Himlens Herre gav. 
Hovmodig og af Dydens tomme Klæder, 
Mens Hjertet laa i kolde Marmorkæder, 
Helt prægtig jordet i en kalket Grav. 
Det spejled sig i klare Marmorstene, 
Og Hovmods Djævel lad mig daarligt mene, 
At kolde Billed var et Hjerte selv. 
Paa samme Dæmons Vink jeg vilde 
I Fantasiens klare Vinterelv 
Opdage Følelsens den varme Kilde; 

Dog Hjertet ej kan Hjerterne bedrage 

Saa let som skuffende sig selv behage 

Min Aand vel Åander til sig drog, 

Men intet Hjerte for mig slog. 

Forhærdet mit af Hovmods Trolddom lod 

Sig helt forstene udi Saft og Rod; 

Det rullede paa Fantasiens Elv 

Til Nordens Fjelde, og omlagt med Is 

Det højt forkyndte sine Frænders Pris. 

Paa Fjeldets Top dog, højere end Vrimlen, 

Som dorsk sig vælted udi Dalens Skød, 

Jeg skuede den gyldne Sol paa Himlen, 

Hvis Guddomsstraaler Mørket gennembrød. 

Jeg saa* den Blomst, som i de svundne Tider 

De varme Straaler kaldte op fra Jord, 

Hvis Krone kæk til Himlen sig opstrider, 

Som nævnes Kærlighed fra Syd til Nord. 

Da først jeg mærkede mit store Savn: 

Jeg vilde Jesu Kristi Lære følge, 

I Liv og Død mig trøste ved hans Navn; 

Men, ret som Skibet paa den vilde Bølge 

Ej uden Ror kan styres ind i Havn, 

Saa var det og med Sindets arme Snække: 

Kompasset pegede mod Himlens Havn, — 

Men uden Ror ej did den kunde række. 

Det Ror kan hugges kun af Kærlighed, 

Og hvo, som dens Forlis sig selv har voldt, 

Enhver som lod sit Hjerte vorde koldt. 

Af intet Raad og ingen Redning veed. 

Ak, det har jeg; nedbøjet nu jeg stander. 

Og med mit Suk sig kolde Taare blander, 

Saa kold som Elvene, der sig nedvælte, 

Naar Fjeldets Is for Solen maa hensmelte. 

Dog naar saa vidt med Isen først det kommer. 

Man haabe tør, den lunknes udi Vaar 

Og suger Vi^rme i den blide Sommer; 
Derfor ej mer jeg mørk fortvivlet staar, 
Men sukker dybt til ham, om hvem jeg veed. 
At han er intet uden Kærlighed. 

Jeg stander for dig paa Skærtorsdags Morgen, 

Saa stod jeg og den første Fødselsdag, 

Da samlet med dig under Vennetag 

Jeg hilsed dig i Sangens kolde Toner; 

Men først i Dag jeg stander som din Ven: 

Jeg hilser dig, men Øjet stirrer hen 

Saa tillidsfuldt paa din og min Forsoner. 

Det er i Dag den store Mindefest 

Om Nadveren, det helligste af Gilder, 

Som Angst og Sorg hos Synderen formilder, 

Naar han det nyder som en værdig Gæst. 

I Morgen skal vi under Korset stande. 

Og vore bitre Taarer sig skal blande 

Med Moderens, hvis ømme bløde Hjerte 

De Nagler følte i en dobbelt Smerte, 

Som, farvede med Jesu Purpurblod, 

Sig trængte grumt igennem Haand og Fod. 

Ej over ham, som fra sit høje Sæde 

Behersker Verdner med sit Kongespir, 

Men over os, vor Syndeskyld vi græde; 

Og knæle vi med Tro ved Korsets Fod, 

Skal Taaren blande' sig med Jesu Blod: 

Al Syndelyst, al Hovmod og alt Had 

Aftvættes skal da i det røde Bad 

Og sænkes ned med Jesu Lig i Jorden. 

Da trøstes vi, da tier Himlens Torden, 

De mørke Skyer lysne mer og mer. 

Alt som med II sig nærmer Paaskemorgen: 

Opklaret da vort Øje Himlen ser. 

Opklaret og er i vort Øje Sorgen; 

Naar da forklaret Frelseren opstaar, 
Da med hans Vunder vore Hjertesaar 
Helbredede til År sig mon forvandle. 
De År os skal i Støvet bøje ned 
Og minde os om Herrens Kærlighed, 
Som uforskyldt os skænkedes i Naade, 
Og løste mildt os Livets tunge Gaade. 
Forgæves frister Hovmod da vor Tro, 
Forgæves hvisker den i Smigertone, 
Åt selv vi kan os med vor Gud forsone; 
Forgæves vil os Daarekløgt forføre. 
Og Tidens Spot kan Hjertet aldrig røre: 
Det kender Ångest, og det kender Ro. 
O, gid den Tro og høje Ro, Veninde, 
Du ogsaa maa beholde eller finde! 
Den sidste store Ålvorstime kommer, 
Da falmer alt, som glimrede paa Jord^ 
Og naar vi stedes for den høje Dommer, 
Da hjælper ej de kloge Modeord, 
Da gælder det om, hvad som bliver ved: 
Om Jesu Tro, om Haab og Kærlighed. 

Og nu tilsidst : Gid hellig Moderglæde 
Opvokse for dig med din kære Spæde! 
Lad ingen giftig Urt med onde Duft 
Forpeste om din Blomst den rene Luft! 
Thi agt det vel: at af den Blomsterstængel 
Udspringe kan en Djævel og' en Engel! 
Dig styrke Gud, du ømme^ fagre Kvinde! 
Og vær til Døden mig en tro Veninde, 
Som du i mig har nu en trofast Ven! 

Dette poetiske Skriftemaal viser, at Grundt- 
vig nu endelig var kommet ud over sin Hjerte- 
sorg; men det viser tillige, at hans Elskov har 
ligget som et skjult Saar i hans Indre, lige til 



105 



han gav sit Hjerte i den himmelske Læges Haand. 
Han havde ved egen Kraft i mange Aar inde- 
stængt sin Lidenskab; men den havde virket 
under al hans Tanke og Drøm som en Feber, 
der stadig drev ham højere op i Sjælespænding. 
— Først nu, da den kyndige Haand havde aabnet 
Hjertesaaret, var dets Edder udflydt, og efter 
mange syndige Mindelser var det omsider blevet 
helt udrenset i Angerens Taarestrøm og læget 
til et Ar, som gav Ydmyghed, men ikke længer 
onde Tanker. 

Omtrent samtidig med Digtet >Til en Ven- 
inde« skrev Grundtvig nogle Rim om det ulykke- 
lige Tog til Anholt den 27. Marts 1811. Han 
digtede dem »for at prøve, om han endnu kunde 
synge om verdslige Bedrifter, eller vel endog for 
at vise, at han kunde.« 

Nu var han rede til atter at fremtræde 
for Verdens Øjne og taalte helt vel at færdes 
blandt Folk. 

I Midten af Marts var han rejst til Køben- 
havn, hvor han skulde forberede sig til at over- 
tage Stillingen som Kapellan hos sin Fader, og 
under Opholdet derinde kom han ikke alene 
sammen med de gamle Venner, men viste sig 
hyppig i større Selskaber, hvor han med Liv og 
Varme deltog i Samtalerne og ivrig forsvarede 
den gammeldags Kristendom. 

Det er ganske ejendommeligt at se, hvad 
Indtryk hans Person og Optræden gjorde paa en 

fremmed Iagttager. — Den norske Provst Fre- 
derik Schmidt opholdt sig paa den Tid i Kø- 
benhavn og traf oftere sammen med den meget 
omtalte Kandidat Grundtvig hos fælles Bekendte. 
I sin Dagbog optegner han under 1. April: 
^I Treschows Sofa fandt jeg Grundtvig, som jeg 
nu for første Gang saa'. Han var indviklet i en 
filosofisk-kristelig Samtale med Treschow, hvori 
han bl. a. gjorde denne det Samvittighedsspørgs- 
maal: »Om en Filosof kan tro paa sig selv«. 
Den Maade, hvorpaa disse tvende gode Mænd 
fremsatte deres Meninger om Mysterier, med hvilke 
man dog aldrig kan komme i det rene, var meget 
interessant og human. Treschow søgte at forme 
dem efter og bringe dem i Harmoni med For- 
nuftens Ideer, men Grundtvig holdt saa stift ved 
Systemet, at han end ikke i Henseende til Trini- 
tetslæren taalte mindste Afvigelse fra den Atha- 
nasiske Formel. At Grundtvigs Tro paa Kristus, 
som den han efter hans Overbevisning selv har 
erklæret sig at være, som overmenneskeligt Væsen 
og Verdens Forsoner (han vil ikke lade sig nøje 
med Navnet Forløser), er varm, inderlig og uskrøm- 
tet, er umiskendeligt. Den er hos ham Resultatet 
af forgæves Grublen og Stræben for at komme 
til Maalet ad en anden Vej, og han føler sig lyk- 
kelig ved denne Tro. I hans mørke Øje og hans 
blege Ansigts levende Træk er der noget sværme- 
risk, men tillige noget blidt.« 

Den 8. April skriver Schmidt i Dagbogen: 

»Kl. 2 gik jeg til Treschows. Da Grundtvig, som 
og var indbuden, biede noget længe, blev Hansen 
sendt som Ekspres efter ham. Næppe var han 
kommet ind ad Døren, førend han og Treschow 
atter var inde i Filosofi og Theologi, • som dog 
ved Bordet afvekslede med Poesi. Grundtvigs 
Læge Ole Mynster har tilraadet ham at afholde 
sig fra alt literært Arbejde, som fordrer Anstren- 
gelse, men derimod at beskæftige sig med saa- 
dant, som uden at fordre megen Selvtænkning 
dog sysselsatte Sjælekræfterne, f. Eks. at over- 
sætte, og han var nu næsten bestemt paa at ville 
oversætte Werners »Weihe der Kraft«, hvorimod 
Treschow og jeg søgte at overtale ham til at tage 

fat paa »die Sohne des Thales«. Efter Bordet 

blev der talt om Kræmmeraand og slette Em- 
bedsmænd, samt hvorledes Ærligheden svinder 
med ReUgiøsiteten, og endelig om Frihed og Nød- 
vendighed, ved hvilken Lejlighed Treschow og 
Grundtvig forenede sig mod mig og Friheden og 
vilde have denne ombyttet med indvortes Nød- 
vendighed, Ugesom Grundtvig fandt, at det vel 
ikke var bestemt, men forudseet af Gud, hvor- 
lunde denne og hin maatte blive en Skurk og 
evig fordømt, thi han forsikrede, at han som god 
og konsekvent Kristen heller ikke kunde give 
Slip paa evige Straffe. Da jeg gik til Pianofortet^ 
stak han paa sig — maaske fordi han ikke taaler 
Musik. — Ved sin Tilbagekomst maatte Grundt- 
vig dog tære Musiken igen, og jeg glædede ham 

med »Stusle Søndagskvelden«. Den øvrige Del 
af Aftenen blev tilbragt med theologiske Samta- 
ler, fornemmelig mellem Treschow og Grundtvig, 
hvortil jeg af og til lagde min Skærv, især da 
Grundtvig . begyndte at protegere Djævelen, hvor- 
over vi kom lidt alvorUg i Debat, saa at Grundt- 
vig ved Bordet bad mig undskylde, om han i 
Stridens Hede havde overilet sig, som dog ej var 
Tilfældet. Grundtvig har af Udseende meget Lig- 
nende med Baggesen, men er upaatvivlelig et 
meget bedre Menneske. Der er som meldt noget 
for\irret i hans Øjne, dem han undertiden efter 
en anstrengt Samtale tillukker, som om han vilde 
samle sig igen. Med vor evangelisk-kristelige 
Salmebog er han meget utilfreds og anmærkede, 
som mig synes med Grund, at det er en betyde- 
lig Mangel ved den, at den ingen historiske Sal- 
mer har, og at der i Stedet for levende Eksempler 
fremsættes tør Moral. Nogen Del turde vel fejl- 
slagne Forhaabninger, ydmyget Stolthed og den 
Forfølgelse af nogle af Københavns Præster, han 
har været underkastet, og som just ikke gør disse 
nogen Ære, saavelsom legemlig Svaghed have 
paa hans nærværende Anskuelser af Kristendom- 
men; men at de dog fornemmeUg er grundede i 
Følelsen af hans egen Trang til beroligende Vis- 
hed saavelsom i den Overbevisning, at Tidsalde- 
rens Elendighed ene kan afhjælpes ved sand Re- 
ligiøsitet, og at denne ene finder fast Grund i 
Troen paa Kristendommens guddommelige Auto- 



109 



ritet — derom overtydes man stedse mere ved 
at høre den Begejstring, hvormed han taler om 
dette sit og Menneskehedens vigtigste Anliggende.« 

Den 16. April var Schmidt atter sammen 
med Grundtvig, denne Gang hos Sverdrup, og 
her gav Grundtvig sin broderlige Skærv til en 
lystig Samtale, »hvorved Mellemgulvet blev dyg- 
tig rystet«, idet han fortalte en morsom Anek- 
dote om, hvorledes Holberg en Gang skaffede 
Gram en Dragt Prygl, som egentlig var tiltænkt 
ham selv. 

Det er vel tænkeligt, at Grundtvigs Humør 
var kommet bedre op ved denne Tid, da der nu 
var godt Haab om, at Kongen endelig vilde be- 
vilge hans Faders Ansøgning. — Der havde været 
ført vidtløftige Forhandlinger om denne Sag imel- 
lem Biskop Miinter og Kancelliet, medens Biskop 
Balle mundtlig havde virket hos disse Myndighe- 
der og hos Kongen. 

Kancelliets Indstilling er et hyggeligt 
Vidnesbyrd om, at man i Enevældens Tid kunde 
tage faderligt Hensyn til de rent personlige For- 
hold, og da den tillige oplyser os godt om, hvor- 
ledes der »paa højere Steder« dømtes om Grundt- 
vig, skal den anføres her i sin Helhed (efter 
Kirkehistoriske Samlinger IH, 2): 

»Under 14. December f. A. behagede Deres 
Majestæt efter Ansøgning i Naade og med Pen- 
sion at entledige Sognepræsten for Udby og Ørs- 
lev Menigheder i Sjælland, Hr. Grundtvig, fra dette 

sit Embede. Bemeldte Hr. Grundtvig har siden 
i en til Kancelliet indkommet allerunderdanigst 
Ansøgning anholdt om, igen at maatte forundes 
dette Embede, samt at hans Søn, N. F. S. Grundt- 
vig, Kandidat i Thedogien, maatte beskikkes ham 
til personel Kapellan. Han anfører i denne Hen- 
seende, at han, forinden han allerunderdanigst 
ansøgte om sin Entledigelse, havde forespurgt 
hos Biskoppen, om han kunde faa fornævnte sin 
Søn til personel Kapellan, og at ban først be- 
sluttede at nedlægge sit Embede, da han erfarede, 
at dette hans Ønskes Opfyldelse vilde finde Van- 
skeligheder, siden der den Gang var nogle ledige 
Kapellaner i Stiftet, ligesom hans Søn ej heller 
ret var villig til at ansøge derom, men nu der- 
imod inderlig ønsker at være sin gamle Fader til 
Bistand ; at det i disse Tider vilde falde ham be- 
sværligt at leve af den ham aUernaadigst tilstaaede 
Pension; endelig at han i en Alder af 77 Aar 
efter at have været 50 Aar i Embede finder det 
meget tungt at flytte ud af den Bolig, hvori han 
og hans gamle Kone nu i 35 Aar har delt Livets 
Sorger og Glæder. Amtsprovst Bøgh har paa det 
varmeste anbefalet denne Ansøgning. 

Kancelliet vover i denne Anledning allerunder- 
danigst at tjlbagekalde i Deres Majestæts Erin- 
dring, at fornævnte Kand. Grundtvig har for nogen 
Tid siden efter allerhøjeste Resolution faaet en 
Irettesættelse af Universitetets Rektor for en af 
ham i Trykken udgiven Dimisprædiken, over hvil- 

ken af en Del af Københavns Præster blev ført 
Klage. Overdreven Selvtillid, ungdommelig Ube- 
sindighed og et stærkt Hang til Sværmeri, som 
fandt Næring i det ensomme spekulative Liv, han 
hidtil har ført, var Kilden til den Forseelse, han 
i Hensyn til berørte Dimisprædiken gjorde sig 
skyldig i, og da han har underkastet sig den ham 
derfor allernaadigst paalagte Straf, kan denpe 
hans Forseelse efter dette KoUegii allerunder- 
danigste Formening ikke mere komme i Betragt- 
ning. Imidlertid har Biskop Miinter, hvis Be- 
tænkning over nærværende Ansøgning er bleven 
indhentet, ytret, at han fandt det betænkeligt at 
anbefale eller at fraraade sammes allemaadigste 
Bønhørelse, da han ikke veed, hvilke Forestillinger 
Kand. Grundtvig egentlig gør sig om Kristen- 
dommens Natur og Væsen, eftersom hans nyeste 
Skrift »Nyaarsnat eller Blik paa Kristendom og 
Historie«, hvoraf Kancelliet allerunderdanigst ved- 
lægger det af Biskop Miinter indsendte Eksemplar, 
efter Biskoppens Formening indeholder helt be- 
synderlige Ytringer og overalt fører den nye Skoles 
mystiske Sprog (!), som ikke stemmer med den 
sande, bibelske og fornuftmæssige Kristendom, 
og hvis Udbredelse eller Herredømme ej vilde 
være til Baade for Kirken. Biskoppen kan der- 
for ikke nægte, at han har en vis Ængstelighed 
for den Tanke, at en Menigheds moralske Tarv 
og dens Ungdoms Undervisning og Dannelse skal 
være en saadan Mand betroet, som selv endnu 

ikke synes at være kommet paa det rene med 
sine Begreber om Religionen. Paa den anden 
Side kan Biskoppen ikke nægte, at Kand. Grundt- 
vig besidder et udmærket Talent og gode Kund- 
skaber, at de Erfaringer, han har gjort, kan 
have formindsket hans Selvtillid, og at, hvad Er- 
faringen har lært i en Del lignende Tilfælde, Be- 
fordring til et Embede, hvorved han kunde rives 
ud af den Fantasiverden, i hvilken han lever, og 
tvinges til at sysselsætte sig med Genstande i 
det virkelige, turde være det eneste Middel til 
at helbrede ham for hans Hang til Sværmeri, ja 
maaske selv til at redde hans Forstand, som alt 
har været i stor Fare under Forhandlingerne om 
hans Dimisprædiken ved en religiøs Melankoli, 
der overfaldt ham. 

Kancelliet er enigt med Biskoppen i, at det 
sikreste Middel til at helbrede denne unge Mand 
og muligen gøre de ypperhge Talenter, han be- 
sidder, frugtbringende for Staten er jo før jo 
heller at indføre ham i en praktisk Virkekreds, 
hvor han i Omgang med Mennesker og i en 
Mængde forskellige Embedsforretninger, der alle 
kræver hans Opmærksomhed, vil finde Adspre- 
delse, hans overspændte, vildledte Indbildnings- 
kraft vorde nedstemt og ordnet, og Lejligheden 
given ham til at udvikle de herlige Anlæg, han 
besidder.« 

Man bliver ved Læsningen af dette elskvær- 
dige Aktstykke mindet om gamle Biskop Balles 

Balles kærlige Anbefaling af Sagen og skimter 
Guds Finger bag de Styrendes vise Raad. 

I Henhold til denne Indstilling resolverede 
Frederik den Sjette, at Præsten Johan Grundtvig 
skulde have Lov at blive i sit Embede, og den 
3. Maj 1811 blev Sønnen udnævnt til hans 
Kapellan. 

Onsdag i Pinseugen blev Grundtvig 
præsteviet i Trinitatis Kirke af Biskop Mun- 
ter. Den hellige Handling gjorde et dybt 
Indtryk paa ham. Da Præsterne under Bøn 
om Herrens Velsignelse lagde Hænderne paa hans 
Hoved, 

Da aabnede sig Hjertets Taarekilde, 

Da sprængte Sjælen sine Fængselsbaand. 

Og der jeg hørte Brødrene tilsammen 

I Jesu Kristi Navn at sige Amen, 

Da blev det samme i mit Bryst udtonet, 

Og jeg mig følte med min Gud forsonet. 

Hans Vielse blev ham Seglet paa, at Her- 
rens Vrede nu helt var bortveget, og gav ham 
en hellig Følelse af sit tilkommende Kalds Be- 
tydning. Det Ord, han nu i Guds Navn skulde 
tale, vilde ogsaa blive ham selv en Støttestav til 
trygt at vandre videre ved under Herrens Fred. 
Ja, saa dyb en Virkning havde denne Kirke- 
handling paa ham, at han i mange Aar derefter 
var tilbøjeUg til at regne Ordinationen for et 
Sakramente næsten som Daab og Nadver. 

8 

Efter Pinsen rejste han hjem til Udby. Det 
sidste Stykke Vej tilbagelagde han til Fods paa 
en yndig Sommermorgen. Vejen faldt igennem 
en Skov, og som han gik ad Stien derinde, væl- 
dede Minderne fra den sidste strenge Vinter frem 
i hans Sind og gjorde ham helt ængstelig for 
den store, tunge Id, som han nu skulde begynde. 
Da han kom til Skovens Udkant, satte han sig 
paa en Sten og fremtog sit nye Testamente for 
at styrkes ved Ordet. Han lukkede Bogen op, 
og Øjet faldt paa disse Linjer: 

Død, hvor er din Brod? Helvede, 
hvor er din Sejr. 

Men Dødens Brod er Synden, og Syn- 
dens Kraft er Loven. 

MenGudværeTak,somgiverosSejer 
formedelst vor Herre Jesus Kristus. 

Derfor, mine kære Brødre! bliver fa- 
ste, ubevægelige, frugtbare altid i Her- 
rens Gerning, vidende, at Eders Arbejde 
er ikke forfængeligt i Herren! 

Han rejste sig med opløftet Sind, og da han 
fra Skovbrynet øjnede Udby Kirketaarn ved Si- 
den af Grinebakken og Toppene af de høje 
Asketræer, hvorunder han havde leget som lille 
Dreng, da gennemstrømmedes hans Hjerte af alle 
de liflige Barndomsminder, og hans Sjæl fyldtes 
med et frydefuldt Haab om, hvad han her i 

Hjemmet skulde virke som Ordets Tjener. — Og 
med et Smil paa det blege Ansigt gik den unge 
Præst til sin Gerning i Jesu Navn. 



Det varede mange Aar, inden Grundtvig 
aldeles forvandt Følgerne af det Sjælsoprør, som 
gik forud for hans Fred med Gud. Man kan 
spore Eftervirkningerne af det Uvejr, som havde 
raset i ham, igennem hele hans aandelige Virk- 
somhed indtil 1815, med det strænge, undertiden 
lidt sygelige Præg over hans Skrift og Tale, mens 
han tog Stilling som Daniel paa Babylons Gader 
og truede den vanartede Slægt med Herrens 
haarde Straffedom. 

Men da han var en ægte luthersk Kristen, 
som holdt sig inøje til Bibelen og Børnelærdommen, 
saa faldt Svaghedssporene efterhaanden bort 
sammen med de overspændte Tordentaler, og 
det nye Liv voksede i Sundhed og bar Frugt i 
en ægte kristelig og menneskelig Udvikling. 

Pietist har Grundtvig aldrig været. Han 
har tværtimod fra første Færd advaret imod dette 
usunde Hedenskab, som sætter Skinvæsen i Ste- 
den for Livet i Kirkens Ord og Naademidler. 

Flere af hans tidligere nærmeste Venner 
fandt vel, at han ved sin Hjemgang til Kristen- 
dommen var blevet en særsindet Sværmer. Men 
Efterslægten har seet, at han valgte den bedste 

' 8* 

Del, da han solgte alt for den kostelige Perle 
og gav Gud sit Hjerte. 

Fra Hjertet udgaar Livet. Og fra dette 
Hjerte lod Gud udgaa levende Strømme til Fragt- 
barhed og Grøde for Kristenlivet og Menneske- 
livet i Norden. 

I Jesu Navn, hvordan det gaar, 

Bøj dine Knæ for Tronen, 

Og bed saa smukt dit Fadervor! 

Gud giver Bametonen. 

Og med et Suk usigelig 

Guds Aand da gaar i Bøn for dig, 

Da faar dit Hjerte Hvile. 



Rettelse: 

Side 28 sidste Linje: fremsatte, læs: fremsætte. 

